EÐANYE nuka kee nya “hell” na nèsusu o, ame geɖe bua hell be enye teƒe aɖe si wohea to na nuvɔ̃wɔlawo le. Biblia gblɔ tso nuvɔ̃ kple eƒe ŋusẽkpɔɖeamedzi ŋu be: “To ame ɖeka dzi nuvɔ̃ la va xexeame, eye to nuvɔ̃ me ku la va, eye nenema ku la va to amewo katã dzi yi, esi wo katã wɔ nuvɔ̃ ŋuti la.” (Romatɔwo 5:12) Ŋɔŋlɔawo gblɔ hã be: “Nuvɔ̃ la ƒe fetue nye ku.” (Romatɔwo 6:23) Esi nuvɔ̃ ƒe tohehee nye ku ta la, nyabiabia vevi si akpe ɖe mía ŋu míase nusi tututu hell nye gɔmee nye: Nukae dzɔna ɖe mía dzi ne míeku?\nÐe wonɔa agbe aɖe ƒomevi, le nɔnɔme aɖe me, le ku megbea? Nukae nye hell, eye amekawo ƒomevie yina ɖe afima? Ðe mɔkpɔkpɔ aɖe li na hell yilawoa? Biblia na ŋuɖoɖo siwo nye nyateƒe eye wònaa dzidzeme ame la mí.\nÐe Woganɔa Agbe le Ku Megbea?\nÐe nane le mía me, abe luʋɔ alo gbɔgbɔ ene, nɔa agbe le ku megbea? Bu alesi agbe wɔ ɖo ame gbãtɔ, Adam, me ŋu kpɔ. Biblia gblɔ be: “Yehowa Mawu tsɔ anyi mè ame, eye wògbɔ agbegbɔgbɔ ɖe eƒe ŋɔti me.” (Mose I, 2:7) Togbɔ be ya gbɔgbɔa lé eƒe agbe ɖe te hã la, “agbegbɔgbɔ” dede eƒe ŋɔti me lɔ nu geɖe ɖe eme wu ya gbɔgbɔ ɖe eƒe dzitodzitowo me ko. Efia be Mawu de agbeŋusẽ—“agbegbɔgbɔ,” si wɔa dɔ le anyigba dzi nu gbagbewo katã me—la Adam ƒe ŋutilã si me agbe menɔ o la me. (Mose I, 6:17; 7:22) Biblia yɔ agbeŋusẽ sia be “gbɔgbɔ.” (Yakobo 2:26) Woate ŋu atsɔ gbɔgbɔ ma asɔ kple elektrikŋusẽ si dea dzo mɔ̃ aɖe me, si naa ŋusẽe be wòawɔ eƒe dɔ. Abe alesi ko mɔ̃a ƒe nɔnɔme menɔa ŋusẽa si gbeɖe o la, nenema ke nu gbagbe siwo me agbeŋusẽa le la ƒe nɔnɔme aɖeke menɔa agbeŋusẽa si o. Amenyenye alo tamebubuŋutete aɖeke mele esi o.\nNukae dzɔna ɖe gbɔgbɔa dzi le ku megbe? Psalmo 146:4 gblɔ be: “Ne eƒe gbɔgbɔ nu tso la, egbugbɔna yia eƒe anyi gbɔ; gbemagbe eƒe tameɖoɖowo nu yina.” Ne ame ku la, eƒe gbɔgbɔa si si amenyenye mele o la meyia edzi nɔa agbe le xexe bubu aɖeke me abe gbɔgbɔmenuwɔwɔ aɖe ene o. ‘Egbugbɔ yia Mawu, amesi tsɔe na la gbɔ.’ (Nyagblɔla 12:7) Esia fia be ame ma ƒe agbenɔnɔ ake le etsɔme ƒe mɔkpɔkpɔ ɖesiaɖe le Mawu ɖeka ko ƒe asi me.\nBlema Hela xexemenunyala Socrates kple Plato xɔe se be luʋɔ aɖe si mekuna gbeɖe o la le ame me si yia edzi nɔa agbe le ku megbe. Nukae Biblia fia tso luʋɔ ŋu? Mose I, 2:7 gblɔ be, Adam “zu luʋɔ gbagbe.” Womede luʋɔ eme o; luʋɔe wònye—si nye ameti bliboa. Ŋɔŋlɔawo gblɔ le luʋɔa ŋu be ewɔa dɔ, dɔ wunɛ, wolénɛ sesẽe, medɔa alɔ̃ o, kple bubuawo. (Mose III, 23:30, NW; Mose V, 12:20, NW; 24:7, NW; Psalmo 119:28) Ẽ, amea ŋutɔe nye luʋɔ la. Ne ame ku la, luʋɔa enye ma ku.—Xezekiel 18:4.\nKe nɔnɔme ka tututu mee ame kukuwo le? Esi Yehowa nɔ tohehe ŋu nya gblɔm na Adam la, Yehowa gblɔ be: “Anyi nènye, eye anyi ke nagatrɔ azu!” (Mose I, 3:19) Afikae Adam nɔ hafi Mawu tsɔ anyi mee hena agbee? Kpuie ko la, menɔ afi aɖeke o! Esi Adam ku la, egatrɔ yi anyimanɔmanɔ ƒe nɔnɔme ma me. Woɖe nɔnɔme si me ame kukuwo le me wòkɔ nyuie le Nyagblɔla 9:5, 10, afisi míexlẽe le be: “Kukuawo menya naneke o . . . Nuwɔwɔ alo tamebubu, sidzedze alo nunya mele tsieƒe, afisi yi ge nala o.” Le Ŋɔŋlɔawo ƒe nya nu la, ku enye anyimanɔmanɔ. Kukuawo menya nusi dzɔna o, seselelãme aɖeke mele wo si o, womebua tame o.\nFunyafunyawɔƒe Tegbee loo alo Yɔdo Ko Wònyea?\nEsi wònye kukuawo meli kura o ta la, hell mate ŋu anye afisi dzo le bibim le si me wowɔa funyafunya ame vɔ̃ɖiwo le le woƒe ku megbe o. Ke nukae nye hell? Nusi dzɔ ɖe Yesu dzi le eƒe ku megbe la me dzodzro akpe ɖe mía ŋu be míaɖo nyabiase ma ŋu. Biblia ŋlɔla Luka gblɔe eme kɔ nyuie be: “Womegblẽe [Yesu] ɖe tsiẽƒe [hell, King James Version] o, eye eƒe ŋutilã hã mekpɔ nyunyɔ o.” * (Dɔwɔwɔwo 2:31) Afikae hell si Yesu kura gɔ̃ hã yi la le? Apostolo Paulo ŋlɔ be: “Nusi nye hã mexɔ la, metsɔ de asi na mi . . . bena, Kristo ku le mía nuvɔ̃ ŋuti le ŋɔŋlɔ la nu, eye bena woɖii, eye bena wogafɔe ɖe tsitre tso ame kukuwo dome le ŋkeke etɔ̃agbe le ŋɔŋlɔ la nu.” (Korintotɔwo I, 15:3, 4) Eyata Yesu nɔ hell, si nye yɔdo me, gake womegblẽe ɖe afima o, elabena woɖee, alo wofɔe ɖe tsitre.\nGade ŋugble tso alesi wònɔ le ame dzɔdzɔe Hiob si kpe fu vevie la hã ŋu kpɔ. Esi wòdi vevie be fu si kpem wònɔ nu nayi la, eƒo koko be: “Oo, ne naxaɣlam ɖe hell [Sheol], eye nadzram ɖo, vaseɖe esime wò dɔmedzoe nu nafa ɖe!” * (Hiob 14:13, Douay Version) Aleke gbegbee wòanye nusi me susu manɔ o be woabui be ɖe Hiob di be yeayi teƒe si dzo le bibim le hena ta kpɔkpɔ! Enɔ nyanya na Hiob be yɔdo koe “hell,” afisi eƒe fukpekpe nu ayi le, la nye. Eyata Biblia ƒe hell la nye ameƒomea ƒe yɔdo, afisi ame dzɔdzɔewo kple ame madzɔmadzɔwo siaa yina.\nHell ƒe Dzo—Ðe Wòafiã Nusianu Kolikolia?\nÐe wòfia be hell ƒe dzo nye kpɔɖeŋu na nuwo fiafia kolikoli, alo na tsɔtsrɔ̃ gbidiia? Ŋɔŋlɔawo de vovototo dzo kple Hades, alo hell (tsiẽƒe) dome, esi wògblɔ be: “Wotsɔ ku kple tsiẽƒe (hell) ƒu gbe ɖe dzota la me.” “Dzota” si woyɔ le afisia la nye kpɔɖeŋu, esi wònye be ku kple hell (Hades) si wotsɔ ƒu gbe ɖe eme la menye nusiwo woate ŋu atɔ dzoe wòafiã ŋutɔŋutɔ o ta. “Dzota sia enye ku evelia”—ku si ŋu tsitretsitsi mɔkpɔkpɔ aɖeke mele o.—Nyaɖeɖefia 20:14.\nGɔmesese si le dzota la ŋu sɔ kple esi nɔ “Gehenna ƒe dzo [hell ƒe dzo, King James Version]” si ŋu Yesu ƒo nu tsoe la ŋu. (Mateo 5:22; Marko 9:47, 48) Gehenna dze zi gbɔ zi 12 le Kristotɔwo ƒe Hela Ŋɔŋlɔawo me, eye wòfia Hinnom-bali si nɔ Yerusalem gliawo godo. Esime Yesu nɔ anyigba dzi la, wozãa bali sia abe gbeɖuɖɔ kɔɖoƒe ene, “afisi wotsɔa hlɔ̃dolawo ƒe kukuwo, kple lã kukuwo, kpakple nu vóvo ƒomevi bubuwo ƒua gbe ɖo.” (Smith’s Dictionary of the Bible) Wokɔa dzokpe ɖe eme be woalé dzoa ƒe xɔxɔ ɖe te ɣeawokatãɣi be gbeɖuɖɔawo nabi. Yesu zã bali ma tsɔ wɔ tsɔtsrɔ̃ mavɔ ƒe kpɔɖeŋu nyui aɖe.\nAbe alesi wòle le Gehenna gomee ene la, dzota la tsi tre ɖi na tsɔtsrɔ̃ mavɔ. Wotsɔ ku kple Hades “ƒu gbe” ɖe eme si fia be wo nu ayi tegbee ne woɖe ameƒomea tso nuvɔ̃ kple ku ƒe fiƒodea me. Ame vɔ̃ɖi siwo ɖoe koŋ be yewomatrɔ dzime o la hã akpɔ “wo tɔ gome” le ta ma me. (Nyaɖeɖefia 21:8) Woatsrɔ̃ woawo hã tegbee. Le go bubu me la, etsɔme wɔnuku aɖee le amesiwo le Mawu ƒe susu me siwo le hell—ameƒomea ƒe yɔdo me—la lalam.\nHell Atsi Ƒuƒlu!\nNyaɖeɖefia 20:13 gblɔ be: “Atsiaƒu ɖe ame kuku, siwo le eme la, hena, eye ku kple tsiẽƒe woɖe ame kuku, siwo le wo si la, hena.” Ẽ, Biblia ƒe hell la atsi ƒuƒlu. Abe alesi Yesu do ŋugbee ene la, “gaƒoƒo la gbɔna, le esime amesiwo katã le ŋkuɖodziyɔdowo me la, woase [Yesu ƒe] gbe, eye woado go.” (Yohanes 5:28, 29, NW ) Togbɔ be ame miliɔn geɖe siwo ku megale agbe le nɔnɔme aɖeke me fifia o hã la, woafɔ wo dometɔ siwo le Yehowa Mawu ƒe susu me la ɖe tsitre, alo woagbɔ agbe wo woava nɔ paradisonyigba si wodzra ɖo la dzi.—Luka 23:43; Dɔwɔwɔwo 24:15.\nLe Mawu ƒe xexe yeyea me la, amesiwo woafɔ ɖe tsitre siwo wɔna ɖe Mawu ƒe ɖoɖo dzɔdzɔewo dzi la magaku akpɔ gbeɖe o. (Yesaya 25:8) Yehowa “latutu aɖatsi sia aɖatsi ɖa le woƒe ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o.” Le nyateƒe me la, “nu gbãtɔwo nu [ava] yi.” (Nyaɖeɖefia 21:4) Etsɔme mɔkpɔkpɔ dodzidzɔname ka gbegbee nye si li na amesiwo le hell—si nye “ŋkuɖodziyɔdowo” me! Le nyateƒe me la, ele be yayra sia naʋã mí be míaxɔ Yehowa Mawu kple Via Yesu Kristo ŋuti sidzedze geɖe.—Yohanes 17:3.\n^ mm. 10 Woɖe Helagbe me nya Hades si dze zi gbɔ zi ewo le Kristotɔwo ƒe Hela Ŋɔŋlɔawo me la gɔme be “hell” le King James Version me. Nuŋlɔɖi si dze le Luka 16:19-31 la yɔ funyafunyawɔwɔ, gake kpɔɖeŋu wònye eye nuŋlɔɖi blibo ma ƒe gɔmesese ŋutɔŋutɔ li. Kpɔ agbalẽ si nye Ame Vevitɔ Kekeake Si Nɔ Anyi Kpɔ, si Yehowa Ðasefowo ta, ƒe ta 88.\n^ mm. 11 Hebrigbe me nya Sheol dze zi gbɔ zi 65 le Hebri Ŋɔŋlɔawo me, eye woɖe egɔme be “hell,” “yɔdo,” kple “do” le King James Version me.\nHiob do gbe ɖa be woaɣla ye ɖe hell\nGehenna ƒe dzo—etsi tre ɖi na tsɔtsrɔ̃ mavɔ\n‘Amesiwo le ŋkuɖodziyɔdowo me ado go’\nƉoe Ɖe Amewo Ɖoe Ɖe Amewo Nuka Tututue Nye Hell?\nw02 7/15 axa 5-7


LE Yehowa Ðasefowo ƒe ŋkeke ɖeka takpekpe aɖe me la, Kim dze agbagba vevie nɔ to lém ɖe nyawo ŋu henɔ dzesi dem nya veviwo ɖi eye wòganɔ agbagba dzem le ɣeyiɣi ma ke me be yeana ye vi nyɔnuvi si xɔ ƒe eve kple afã la nanɔ anyi kpoo. Esi wɔnaa wu enu la, nɔvinyɔnu Kristotɔ aɖe si nɔ Kim xa la trɔ ɖe eŋu hekafui ŋutɔ ɖe alesi woa kple srɔ̃a wolé ŋku ɖe wo vinyɔnuvia ŋu esime wɔnaa nɔ edzi yim la ta. Kafukafunya ma de dzi ƒo na Kim ale gbegbe be va ɖo egbe, togbɔ be ƒe geɖe va yi hã la, egblɔna be: “Ne mese le ɖokuinye me be ɖeɖi te ŋunye ŋutɔ le kpekpewo me la, mebua nya si nɔvinyɔnu ma gblɔ ŋu. Eƒe kafukafunyawo gakpɔtɔ dea dzi ƒo nam be mayi edzi amlã mía vinyɔnua nyuie.” Le nyateƒe me la, nya siwo wogblɔ ɖe egblɔɣi ate ŋu ado ŋusẽ ame. Biblia gblɔ bena: “Aleke nya, si wogblɔ ɖe egblɔɣi la, mehevivinae oa?”—Lododowo 15:23.\nKe hã, amewo kafukafu ate ŋu asesẽ na mía dometɔ aɖewo. Ɣeaɖewoɣi la, enyanya be kpɔtsɔtsɔ le mía ŋutɔ ŋu ate ŋu ana esia wɔwɔ nasesẽ na mí. Kristotɔ aɖe gblɔ be: “Le gonyeme la, ɖeko wòle abe tsitre tsitsi ɖe ba aɖe me ene. Zi alesi mele amewo kafum la, zi nenemae mesena le ɖokuinye me be mele to yimee.” Nuwo abe ŋukpe, makamaka ɖe ameɖokui dzi, alo vɔvɔ̃ be woava se ye gɔme bubui hã ate ŋu ana amewo kafukafu nasesẽ na ame aɖewo. Gakpe ɖe eŋu la, nenye be womekafua mí tututu o alo womekafu mí kura kpɔ tso míaƒe ɖevime o la, asesẽ na mí be míakafu ame bubuwo.\nGake enyanya be kafukafu ate ŋu akpɔ ŋusẽ nyui ɖe amea kafula kple amesi kafum wòle siaa dzi ate ŋu aʋã mí be míadze agbagba ɖesiaɖe agblɔ kafukafunya aɖe na ame le ɣeyiɣi si tututu wòdze nɛ la me. (Lododowo 3:27) Ekema nu nyui kawoe dona tsoa esia wɔwɔ me? Mina míadzro wo dometɔ aɖewo me kpɔ kpuie.\nKafukafu si sɔ la ate ŋu ade dzi ƒo na amesi wokafu la. Elaine, si nye srɔ̃nyɔnu Kristotɔ, gblɔ be: “Ne amewo kafum la, mesena le ɖokuinye me be woka ɖe dzinye, be woɖoa ŋu ɖe ŋunye.” Ẽ, ne wokafu amesi ŋutɔ meka ɖe eɖokui dzi o la, ate ŋu ana dzi naɖo eƒo wòatsɔ anɔ te ɖe kplamatsedonuwo nui eye esia ana dzi nava nɔ edzɔm. Sɔhɛwo koŋue kpɔa viɖe tsoa kafukafu si wodze na la xɔxɔ me. Ƒewuivi aɖe, si lɔ̃ ɖe edzi be ye ŋutɔ yeƒe sese le ye ɖokui me be yemele ɖeke me o ɖea dzi le ye ƒo la, gblɔ bena: “Medzea agbagba ɖesiaɖe si mate ŋui be mawɔ nusi adze Yehowa ŋu, gake mesena le ɖokuinye me ɣeaɖewoɣi be aleke kee meɖadze agbagbae o, medena edeƒe tututu o. Ne ame aɖe kafum la, mekpɔa dzidzɔ ŋutɔ le ememe.” Nyateƒee Biblia ƒe lododo sia nye vavã be: “Nya, si wogblɔ ɖe egblɔɣi la, sikatɔtɔŋuti wònye le klosalogba me.”—Lododowo 25:11.\nKafukafu ate ŋu aʋã ame ahade dzi ƒo na ame. Ɣeyiɣiawo katã ƒe subɔla aɖe gblɔ be, “Kafukafu dea dzi ƒo nam be magado vevie nu ɖe edzi eye be mana nye subɔsubɔdɔa naganyo ɖe edzi wu.” Vidada aɖe si si vi eve le gblɔ be ne hamea me tɔwo kafu ye viwo ɖe woƒe nyaŋuɖoɖo le kpekpeawo me ta la, wogadina be yewoaɖo nya ŋu geɖe wu. Ẽ, ate ŋu aʋã ɖeviwo be woayi edzi anɔ agbe abe Kristotɔwo ene. Le nyateƒe me la, ehiã be mí katã míaka ɖe edzi be amewo kpɔa ŋudzedze ɖe mía ŋu eye wodea asixɔxɔ mía ŋu. Xexe sia si me nuteɖeamedziwo bɔ ɖo la ate ŋu ana ɖeɖi nate mía ŋu eye dzi naɖe le mía ƒo. Kristotɔ hamemegã aɖe gblɔ be, “Ne dzi ɖe le ƒonye ɣeaɖewoɣi la, amewo ƒe kafukafunyawo nɔna abe nye gbedodoɖawo ƒe ŋuɖoɖo ene.” Nenema kee Elaine gblɔ be, “Ɣeaɖewoɣi la, mesena le ɖokuinye me be Yehowa ɖea eƒe ŋudzedzekpɔkpɔ ɖe ŋunye fiana to amewo ƒe nyagbɔgblɔwo me.”\nAme kafukafu ate ŋu ana amea nase le eɖokui me be yele vevie na amewo. Kafukafu adodoea ɖea ameŋububu fiana eye wònana ame kpɔnɛ be wodoa vivi ɖe ye ŋu, woka ɖe ye dzi, eye wodea asixɔxɔ ye ŋu. Eɖoa kpe edzi be míelɔ̃ mía hati Kristotɔwo hedea asixɔxɔ wo ŋu vavã. Vinɔ aɖe si ŋkɔe nye Josie gblɔ be, “Ɣeaɖeɣi va yi la, eva hiã be masẽ ŋkume hafi anɔ nyateƒea me le míaƒe aƒe si me ma le subɔsubɔnyawo gome la me. Ɣemaɣi la, gbɔgbɔmemetsitsiwo ƒe dzitsitsi ɖe ŋunye na tame si meɖo kplikpaa be nyemana ta o la me gasẽ ɖe edzi.” Le nyateƒe me la, “ŋutinuwo míenye na mía nɔewo.”—Efesotɔwo 4:25.\nDidi be míakafu amewo kpena ɖe mía ŋu míekpɔa nyui siwo wowɔna. Nyui siwo amewo wɔna lae míekpɔna, ke menye woƒe gbɔdzɔgbɔdzɔwo o. Kristotɔ hamemegã aɖe si ŋkɔe nye David gblɔ be, “Ŋudzedzekpɔkpɔ ɖe nusiwo amewo wɔna ŋu akpe ɖe mía ŋu be míanɔ wo kafum edziedzi wu.” Ne míeɖoa ŋku alesi Yehowa kple Via kɔa dzime ƒoa nu nyui tso amegbetɔ madeblibowo ŋu dzi la, aʋã mí be míakɔ dɔme le esia wɔwɔ me.—Mateo 25:21-23; Korintotɔwo I, 4:5.\nAmesiwo Dzena Nɛ\nEsi Yehowa Mawue nye Wɔla la ta la, eyae nye ame gbãtɔ si wòdze be woakafu le amesiwo dze na kafukafu la dome. (Nyaɖeɖefia 4:11) Togbɔ be menye míaƒe kafukafue wòatsɔ ade dzi ƒo na eɖokui o alo eyae ado ŋusẽe o hã la, ne míekafu Yehowa ɖe eƒe nu dzɔtsuwo wɔwɔ kple eƒe amenuveve ta la, etena ɖe mía ŋu eye míenɔa ƒomedodo nyui me kplii. Mawu kafukafu wɔnɛ hã be míebua nusiwo mía ŋutɔwo míewɔ de goe la wòdana sɔna eye wònana míetsɔa míaƒe dzidzedzekpɔkpɔa ŋuti kafukafuwo naa Yehowa. (Yeremya 9:22, 23) Yehowa tsɔ agbe mavɔ mɔkpɔkpɔ ɖo amegbetɔ siwo katã dze la ŋkume, eye ema hã nye susu ʋãme bubu si tae wòle be míakafui ɖo. (Nyaɖeɖefia 21:3, 4) Blema Fia Dawid di vevie be ‘yeakafu Mawu ƒe ŋkɔ’ eye ‘yeatsɔ akpedada ado gãe.’ (Psalmo 69:31) Nedzro míawo hã nenema ke.\nHati tadeagulawo dze na kafukafu si sɔ. Ne míekafu wo la, míewɔa nu wòwɔa ɖeka kple Mawu ƒe sedede si nye be “míalé ŋku ɖe mía nɔewo ŋu, bena míade dzi ƒo na mía nɔewo le lɔlɔ̃ kple dɔ nyui wɔwɔ me.” (Hebritɔwo 10:24) Amesi ɖo kpɔɖeŋu nyui le go sia mee nye apostolo Paulo. Eŋlɔ ɖo ɖe hame si le Roma bena: “Gbã la mele akpe dam na Mawunye to Yesu Kristo dzi le mi katã ta bena, wogblɔa miaƒe xɔsenya fiana le xexeme blibo la katã.” (Romatɔwo 1:8) Nenema kee apostolo Yohanes hã kafu ehati Kristotɔ Gayo ɖe kpɔɖeŋu nyui si ɖom wòle le ‘zɔzɔ le nyateƒea me’ la ta.—Yohanes III, 1-4.\nEgbea, ne hati Kristotɔ aɖe ɖe Kristo ƒe nɔnɔme aɖe fia le nuwɔna nyui aɖe me, wɔ kpekpeawo me dɔdasi aɖe nyuie, alo ɖo nya ŋu tso dzime le kpekpe me la, mɔnukpɔkpɔ nyui sua mía si be míaɖe míaƒe ŋudzedzekpɔnyawo agblɔ na amea. Alo ne ɖevi aɖe dzea agbagba vevie be yeanɔ Biblia ʋum anɔ edzi kpɔm le hamea ƒe kpekpewo me la, míate ŋu akafui. Elaine, si ƒe nya míegblɔ do ŋgɔ la, gblɔ be: “Amesiame kple eƒe nunanae. Eyata ne míeléa ŋku ɖe nusi ame bubu wɔna ŋu la, míeɖea míaƒe ŋudzedzekpɔkpɔ fiana ɖe nunana hamehame siwo le Yehowa ƒe amewo dome la ŋu.”\nKe mía ŋutɔwo míaƒe ƒomea me tɔwo kafukafu ya ɖe? Ebia ɣeyiɣi, agbagbadzedze, kple ŋudzɔnɔnɔ gbogbo aɖewo lɔlɔ̃tɔe hafi srɔ̃ŋutsu kple srɔ̃a nate ŋu ana gbɔgbɔ me, seselelãme, kple ŋutilã me nuhiahiãwo woƒe ƒomea. Ðikeke mele eme o be wodze na kafukafu tso wo nɔewo kple wo viwo siaa gbɔ. (Efesotɔwo 5:33) Le kpɔɖeŋu me, Mawu ƒe nya gblɔ tso srɔ̃nyɔnu zazɛ̃ ŋu be: “Viaŋutsuwo tsona heyranɛ; srɔ̃a kafunɛ.”—Lododowo 31:10, 28.\nÐeviwo hã dze na kafukafu. Nublanuitɔe la, kaka dzila aɖewo nake nu ko la, nusiwo wodi tso wo viwo si be woawɔ lae dona gake bebli hafi wokafua ɖeviawo ɖe agbagba siwo wodzena be yewoabu wo ahaɖo to wo la ta. (Luka 3:22) Ne wokafua ɖevi tso eƒe ɖevime wòtsɔ tsii la, enana wòsena le eɖokui me be yele vevie na ƒomea eye be yele dedie.\nEle eme baa be amewo kafukafu bia agbagbadzedze ya, gake míekpɔa viɖe geɖe tsoa esia wɔwɔ me. Le nyateƒe me la, zi alesi míeyi edzi le vevie dom nu le amewo kafum la, zi nenemae míaƒe dzidzɔ adzi ɖe edzii.—Dɔwɔwɔwo 20:35.\nTsɔ Susu Nyui Xɔ Kafukafui eye Nàtsɔe Akafu Amewoe\nKe hã, kafukafu xɔxɔ ate ŋu anye dodokpɔ na ame aɖewo. (Lododowo 27:21) Le kpɔɖeŋu me, ate ŋu ana amesiwo dina be yewoada la nase le wo ɖokui me be yewoƒo amewo ta. (Lododowo 16:18) Eyata, anyo be míaɖɔ ŋu ɖo. Apostolo Paulo ɖo aɖaŋu sia eme kɔ nyuie be: “Mele egblɔm na mia dome amesiame bena, negadi nu gã wu nusi dze ame be, wòadi o; ke nedi ɖokuidziɖuɖu yome boŋ, amesiame abe alesi Mawu dzidze xɔse ƒe dzidzenu nɛ ene la.” (Romatɔwo 12:3) Be míakpe ɖe amewo ŋu be woagadze ɖokuiŋudzedze fũ akpa ƒe mɔ̃ me o la, nunya anɔ eme be míaganɔ susu hem yi ameawo ƒe nunya, woƒe ɖekadzedze alo tugbedzedze dzi fũ o. Ke boŋ míakafu amewo ɖe woƒe nuwɔna nyuiwo ta.\nNe míetsɔ susu nyui xɔ kafukafu eye míetsɔ susu nyui kafu amewo la, ate ŋu akpɔ ŋusẽ nyui ɖe mía dzi. Aʋã mí be míakpɔe be Yehowa gbɔe nu nyui ɖesiaɖe si míewɔ la tso. Kafukafu ate ŋu ade dzi ƒo na mí hã be míayi edzi anɔ mía ɖokui lém nyuie.\nKafukafu, si me kesekukuɖɔɖɔname mele o, si dze nyuie la nye nunana aɖe si mí katã míate ŋu ana. Ne míekafu ame aɖe ameŋububutɔe la, axɔ asi na amea kura gɔ̃ hã wu alesi míabui.\n[Aɖaka/Nɔnɔmetata si le axa 18]\nLɛta aɖe si Wɔ Dɔ Ðe Edzi\nDzikpɔla mɔzɔla aɖe ɖo ŋku ɣeaɖeɣi si woa kple srɔ̃a wogbɔ tso gbeadzi va aƒeme le vuvɔŋɔli aɖe me la dzi nyuie. Egblɔ be: “Vuvɔ nɔ srɔ̃nye wɔm ale gbegbe eye dzi ɖe le eƒo, eye wògblɔ nam be yemebu be yeagate ŋu ayi subɔsubɔdɔ ma tɔgbe wɔwɔ dzi o. Egblɔ be, ‘ade mía dzi wu ne míeyi ɖale teƒe ɖeka, le hame aɖe me, hele ɣeyiɣiawo katã ƒe subɔsubɔdɔa wɔm eye míele Biblia srɔ̃m kple mía ŋutɔwo ƒe nusrɔ̃viwo.’ Mexɔ nya la da ɖi, hegblɔ be míawɔe aɖase ɖe kwasiɖaa ƒe nuwuwu atsɔ akpɔe ɖa be kaka ɣemaɣi naɖo la, eƒe nɔnɔmea atrɔ mahã. Ne egakpɔtɔ bui be míadzudzɔ la, nyemaʋli kplii o. Gbemagbe ke la, míeyi ɖato posudɔwɔƒea eye míekpɔe be alɔdzedɔwɔƒea ɖo lɛta aɖe ɖe srɔ̃nyea ŋutɔ tẽ. Kafukafunya ʋãdzinamewo nɔ lɛtaa me nɛ ɖe agbagba siwo dzem wòle le gbeadzisubɔsubɔdɔa me kple eƒe dzidodo ta, kple nyateƒe si wònye be mele bɔbɔe be woanɔ aba ɖɔlim kwasiɖa sia kwasiɖa o. Kafukafunya mawo wɔ dɔ ɖe edzi ale gbegbe be megaƒo nu tso asiɖeɖe le mɔzɔzɔdɔa ŋu ŋuti gbeɖe o. Le nyateƒe me la, ne ewɔ nam be madzudzɔ dɔa wɔwɔ la, edea dzi ƒo nam zi geɖe be mayi edzi ko.” Srɔ̃tɔ siawo nɔ mɔzɔzɔdɔa dzi ade ƒe 40 kloe.\nMiaƒe hamea me tɔ kawoe dze na kafukafu?\nÐeviwo kpɔa dzidzedze ne wotsɔa ɖe le eme na wo hekafua wo lɔlɔ̃tɔe


Bu Agbe Kple Ʋu Nu Xɔasii Abe Mawu Ene (Acts 15:20) | Mawu Ƒe Lɔlɔ̃\n“Gbɔwòe agbedzɔƒe le.”—PSALMO 36:9.\n1, 2. Mawu ƒe nunana kae le vi ɖem na mí egbea, eye nu ka tae?\nMÍA Fofo si le dziƒo la tsɔ nunana xɔasi aɖe na mí—eyae nye agbe si wòna mí abe amegbetɔ siwo si nunya le ene, siwo ate ŋu aɖe nɔnɔme nyui siwo le eya ŋutɔ si afia. (1 Mose 1:27) Nunana xɔasi siae na be míete ŋu dea ŋugble tso Biblia ƒe gɔmeɖosewo ŋu. Ne míewɔ wo dzi la, míazu ame siwo tsi le gbɔgbɔ me, siwo lɔ̃ Yehowa, eye ‘wona hehe woƒe nugɔmeseseŋutetewo, be woate ŋu ade vovo nyui kple vɔ̃ dome.’—Hebritɔwo 5:14.\n2 Ŋutete si le mía si be míade ŋugble tso Biblia ƒe gɔmeɖosewo ŋu la ŋu dɔ wɔwɔ le vevie ŋutɔ egbea, elabena xexea wɔ ŋgɔyiyi ale gbegbe be womate ŋu ade se ku ɖe nɔnɔme ɖe sia ɖe si ate ŋu ado mo ɖa le agbe me ŋu o. Nu siwo me esia dzena le la dometɔ ɖekae nye egbegbe atikewɔnyawo, vevietɔ nya siwo ku ɖe atike kple dɔdamɔnu siwo me wozãa ʋu le ŋu. Ŋkubiãnyae nya sia nye na ame siwo di be yewoaɖo to Yehowa. Gake ne míese Biblia ƒe gɔmeɖose siwo ku ɖe nya sia ŋu me nyuie la, míate ŋu awɔ nyametsotso siwo maɖe fu na míaƒe dzitsinya o, eye wòana míanɔ Mawu ƒe lɔlɔ̃ la me ɖaa. (Lododowo 2:6-11) Bu gɔmeɖose siawo dometɔ aɖewo ŋu kpɔ.\nAGBE KPLE ƲU NYE NU KƆKƆE\n3, 4. Ɣekaɣie wona míenya zi gbãtɔ le Ŋɔŋlɔawo me be agbe nye nu kɔkɔe, eye gɔmeɖose kawo dzie wotu esia ɖo?\n3 Zi gbãtɔ si Yehowa ɖee fia be kadodo kplikplikpli aɖe le agbe kple ʋu dome eye be wonye nu kɔkɔe ye nye esime Kain wu Abel megbe teti. Mawu gblɔ na Kain be: “Se ɖa! Nɔviwò ƒe ʋu le ɣli dom nam tso anyigba dzi!” (1 Mose 4:10) Le Yehowa ŋkume la, Abel ƒe ʋu le tsitre ɖi na eƒe agbe, si dzi nɔvia tso ŋutasesẽtɔe. Eya ta le mɔ aɖe nu la, Abel ƒe ʋu nɔ ɣli dom na Mawu be wòabia hlɔ̃.—Hebritɔwo 12:24.\n4 Le Noa ƒe Tsiɖɔɖɔa megbe la, Mawu ɖe mɔ na amegbetɔwo be woaɖu lã, gake womaɖu ʋua ya o. Mawu gblɔ be: “Ðeko migaɖu lã si me eƒe agbe, si nye eƒe ʋu, le la o. Mabia miaƒe ʋu hã ŋuti kɔnta.” (1 Mose 9:4, 5) Sedede sia yi na Noa ƒe dzidzimeviwo katã, míawo hã míele eme. Se sia te gbe ɖe nya si Mawu do ŋgɔ gblɔ na Kain dzi be, nu gbagbewo katã ƒe ʋu le tsitre ɖi na woƒe agbe, alo luʋɔ. Se sia gaɖo kpe edzi hã be Yehowa, si nye Agbedzɔtsoƒe la, abia akɔnta tso amegbetɔ siwo katã medea bubu agbe kple ʋu ŋu o si.—Psalmo 36:9.\n5, 6. Aleke Mose ƒe Sea ɖee fia be ʋu nye nu kɔkɔe kple nu xɔasii? (Kpɔ aɖaka si nye “ De Bubu Lãwo Ƒe Agbe Ŋu.”)\n5 Mose ƒe Sea ɖo kpe gɔmeɖose vevi eve siawo dzi. Míexlẽ le 3 Mose 17:10, 11 be: “Ne [ame aɖe] ɖu ʋu aɖe la, maɖe ŋku atɔ ame si ɖu ʋua, eye matsrɔ̃e ɖa le eƒe dukɔ la dome. Elabena ŋutilã ɖe sia ɖe ƒe agbe le ʋu la me, eya ta metsɔe na be miatsɔ alé avu le vɔsamlekpui la dzi ɖe mia ɖokuiwo ta, elabena ʋu wotsɔ léa avu, le agbe si le eme la ta.” *—Kpɔ aɖaka si nye “ Ʋu Ƒe Avuléŋusẽ La.”\nƲU ƑE AVULÉŊUSẼ LA\nWotsɔ ʋu sɔ kple agbe le Mawu ƒe Nya la me. Eya ta ne blema Israel vi aɖe da Yehowa ƒe se aɖe dzi eye wòtrɔ dzi me la, ele be wòatsɔ lã asa vɔ le Yehowa ƒe vɔsamlekpui dzi be Yehowa ƒe dɔmedzoe nagava edzi o. (3 Mose 4:27-31) Vɔsa ma léa avu ɖe nu vɔ̃ si wòwɔ ɣemaɣi la ko ta.\nNya si wozã le Biblia me na “avuléle” fia be “woaɖo nane teƒe” alo “woatsyɔ nu nane dzi,” abe ale si woatsɔ agba ƒe nutuvi si sɔ ɖe enu nyuie la atsyɔ enui ene. Ele eme baa be lã aɖeke ƒe ʋu mate ŋu alé avu ɖe amegbetɔ ƒe nu vɔ̃ ta bliboe alo “atsyɔ nu” edzi o. Gake lãwo ƒe vɔsa ma nye kpɔɖeŋu na avulévɔsa deblibo aɖe si woava wɔ emegbe.—Hebritɔwo 10:1, 4.\n“Yesu Kristo ƒe ŋutilã, si wotsɔ na zi ɖeka ɖe ɣeyiɣiawo katã nu la” ye va nye avulévɔsa ma. (Hebritɔwo 10:10) Kristo ƒe ‘ʋu xɔasi si le abe alẽvi si nu mewɔ afi aɖeke na o, si ŋu kpɔtsɔtsɔ mele o, tɔ ene’ la le tsitre ɖi na eƒe amegbetɔ ƒe agbe deblibo si sɔ kple agbe si Adam bu la pɛpɛpɛ. (1 Petro 1:19) Ðoɖo nyui sia si me lɔlɔ̃ le la sɔ ɖe ʋɔnu dzɔdzɔe dɔdrɔ̃ ƒe nudidiwo nu, eye wòʋu mɔnukpɔkpɔ ɖi na míaƒe “ɖeɖekpɔkpɔ mavɔ.”—Hebritɔwo 9:11, 12; Yohanes 3:16; Nyaɖeɖefia 7:14.\n6 Le blema la, ne womazã lã si wowu ƒe ʋu le vɔsamlekpui dzi o la, ke ele be woaɖuɖui ɖe anyigba. Esia fia be wogbugbɔ lãa ƒe agbe na ame si tɔ wònye, si nye Agbenala la, le kpɔɖeŋu mɔ nu. (5 Mose 12:16; Ezekiel 18:4) Gake de dzesii be ema mefia be Israel-viwo nawɔ nu si gbɔ eme, be woadze agbagba atsyɔ ʋu gege toŋtoŋ ɖe sia ɖe le lãa me o. Ne Israel-viwo nya tso ʋu lãa nyuie ko la, woate ŋu atsɔ dzitsinya dzadzɛ aɖui, elabena ema wɔwɔ afia be wode bubu Agbenala la ŋu ale si dze.\n7. Aleke David de bubu ʋu ƒe nu kɔkɔenyenye ŋui?\n7 David, ‘ame si ƒe nu dze Mawu ƒe dzi ŋu’ la se gɔmeɖose si dzi Mawu tu eƒe se si ku ɖe ʋu ŋu ɖo la gɔme. (Dɔwɔwɔwo 13:22) Ɣeaɖeɣi esi tsikɔ wui vevie la, eƒe kalẽtɔ etɔ̃ dze agbagba yi futɔwo ƒe asaɖa me ɖaku tsi tso vudo aɖe me va nɛ be wòano. Aleke David wɔ nui? Egblɔ be: “Ðe mano ŋutsu siawo, siwo tsɔ woƒe agbe de afɔku me la, ƒe ʋua?” David kpɔe be tsi sia si ŋutsuawo tsɔ woƒe agbe de afɔku me yi ɖaku vɛ la sɔ kple woƒe ʋu. Eya ta togbɔ be tsikɔ nɔ ewum vevie hã la, menoe o, ke boŋ “ekɔe ɖe anyi na Yehowa.”—2 Samuel 23:15-17.\n8, 9. Ðe Mawu ƒe nukpɔsusu le agbe kple ʋu ŋu trɔ esime wova ɖo Kristo hamea anyia? Ðe eme.\n8 Anɔ abe ƒe 2,400 tso esime wode se tso ʋu ŋu na Noa megbe ene, si nye ƒe 1,500 tso esime Yehowa wɔ Se ƒe nubablaa la, Yehowa ƒe gbɔgbɔ ʋã ƒe alafa gbãtɔ me Kristo hamea ƒe dɔdzikpɔha la woŋlɔ ɖi be: “Enyo gbɔgbɔ kɔkɔe la kple míawo ŋutɔwo hã ŋu be, míagatsɔ agba bubu aɖeke akpee na mi wu nu vevi siawo ko o: be miatsri nu siwo wotsɔ sa vɔ na trɔ̃wo, kple ʋu kple lã tsiʋumewo kpakple gbɔdɔdɔ manɔsenu.”—Dɔwɔwɔwo 15:28, 29.\n9 Edze ƒãa be dɔdzikpɔha la kpɔe be ʋu nye nu kɔkɔe eye se siwo ku ɖe eŋu dzi mawɔmawɔ nye nu vɔ̃ abe trɔ̃subɔsubɔ alo gbɔdɔdɔ ƒe agbe gbegblẽ nɔnɔ ke ene. Nenemae Kristotɔ vavãwo hã bunɛ egbea. Esi wodea ŋugble tso Biblia ƒe gɔmeɖosewo ŋu hewɔa wo dzi ta la, nyametsotso siwo wowɔna le ʋu zazã ƒe nyawo me la dzea Yehowa ŋu.\nƲU ZAZÃ LE ATIKEWƆNYAWO ME\nAleke maɖe nyametsotso si mewɔ ku ɖe ʋumenu suesuewo zazã ŋu la me na atikewɔla?\n10, 11. (a) Aleke Yehowa Ðasefowo bua ʋudodo kple ʋumenu vevi eneawo zazã le atikewɔwɔ mee? (b) Nu ka tae Kristotɔwo ƒe nukpɔsusu ate ŋu ato vovo le ʋumenu suesue bubuwo zazã me?\n10 Yehowa Ðasefowo nyae be, ‘be yewoatsri ʋu’ fia be yewomalɔ̃ woado ʋu na yewo, alo woaɖe yewoƒe ʋu ado na ame bubu, alo woaɖee ada ɖi be woava do na yewo emegbe o. Esi wodea bubu Mawu ƒe se ŋu ta la, womelɔ̃na hã be woado ʋumenu vevi ene siwo gbɔna la na yewo o: ʋumenugbagbevi dzĩwo (red cells [globules rouges]), ʋumenugbagbevi ɣiwo (white cells [globules blancs]), ʋumenugbagbevi gbabɛwo (platelets [plaquettes]), alo ʋutsi (plasma).\n11 Egbegbe mɔ̃ɖaŋununya wɔe be wogate ŋu ɖea ʋumenu suesue bubuwo tso ʋumenu veviawo me hezãna le mɔ vovovowo nu. Ðe Kristotɔ ate ŋu alɔ̃ azã ʋumenu suesue bubuawoa? Ðe wòle be wòabui be ekpɔtɔ nye “ʋua”? Ele be ame sia ame ŋutɔ natso nya me le esia ŋu. Nenema kee wòle be ame ŋutɔ natso nya me le amekomɔnu siwo nye hemodialysis, hemodilution, kple cell salvage (récupération du sang épanché) hã gome, zi ale si womaɖe amea ƒe ʋu ada ɖi ava do nɛ emegbe o ko.—Kpɔ Megbenya si nye “Ʋumenu Suesuewo Kple Amekomɔnuwo.”\n12. Aleke wòle be míabu nu siwo ŋu wòle be míanɔ te ɖe míaƒe dzitsinya dzi atso nya me le lae, eye aleke míawɔ nyametsotso siawoe?\n12 Ðe nu siwo ŋu ame ŋutɔ atso nya me le la mele vevie na Yehowa oa? Ele vevie nɛ, elabena etsɔ ɖe le míaƒe tamesusuwo kple dzimedidiwo me vevie. (Xlẽ Lododowo 17:3; 24:12.) Eya ta ne míedo gbe ɖa vevie hewɔ numekuku tso atike alo dɔdamɔnu aɖe ŋu vɔ la, ele be míanɔ te ɖe míaƒe dzitsinya si míetsɔ Biblia na hehee dzi awɔ nyametsotso. (Romatɔwo 14:2, 22, 23) Mele be ame bubuwo nazi woƒe dzitsinya ɖe mía dzi o, eye mele be míabia hã be, “Nenye wòe ɖe, nu kae nàwɔ?” o. Kristotɔ ɖe sia ɖe “atsɔ ye ŋutɔ ƒe agbanɔamedzi” le nya siawo me. *—Galatiatɔwo 6:5; Romatɔwo 14:12; kpɔ aɖaka si nye “ Ðe Mebua Ʋu Nu Kɔkɔea?”\nÐe Mebua Ʋu Nu Kɔkɔea?\nGɔmeɖose: ‘Mitsri ʋu.’—Dɔwɔwɔwo 15:20.\nAleke maɖe vovototo si le ʋumenu vevi eneawo kple ʋumenu suesue bubuawo dome la mee? *\nNu ka tae wòle be nye ŋutɔ matso nya me ne malɔ̃ ɖe ʋumenu suesuewo zazã alo dɔdamɔnu siwo me woazã nye ŋutɔ nye ʋu le dzi loo alo nyemalɔ̃ o?—Romatɔwo 12:2; Galatiatɔwo 6:5.\nAleke maɖe nu si ta malɔ̃ be woazã ʋumenu suesuewo nam loo alo nyemalɔ̃ o mee na atikewɔla?—Lododowo 13:16.\nYEHOWA ƑE SEWO ÐEE FIA BE ENYE VIFOFO LƆ̃AME\n13. Nu kae Yehowa ƒe se kple gɔmeɖosewo ɖe fia tso eyama ŋu? Gblɔ kpɔɖeŋu aɖe si ɖo kpe esia dzi.\n13 Se kple gɔmeɖose siwo le Biblia me la ɖee fia be Yehowa nye Senala nyanu kple Vifofo lɔ̃ame si tsɔ ɖe le viawo ƒe dedienɔnɔ me vevie. (Psalmo 19:7-11) Togbɔ be menye lãmesẽmenɔnɔ ŋuti aɖaŋuɖoɖoe sedede be ‘míatsri ʋu’ nye o hã la, edzi wɔwɔ kpɔa mía ta tso lãmesẽkuxi siwo dona tso ʋudodo me la me. (Dɔwɔwɔwo 15:20) Le nyateƒe me la, atikewɔla geɖe gblɔ tso amekoko ʋumadomadoe ŋu be enye “amekomɔnu nyuitɔ kekeake” le egbegbe atikewɔnyawo me. Nya siawo ɖo kpe edzi na mí Kristotɔ vavãwo be Yehowa nye vifofo lɔ̃ame kple Mawu si ƒe nunya de ŋgɔ.—Xlẽ Yesaya 55:9; Yohanes 14:21, 23.\n14, 15. (a) Se kawoe ɖe ale si Mawu lɔ̃ eƒe amewoe fia? (b) Aleke nàte ŋu anɔ agbe ɖe gɔmeɖose siwo dzi wotu dedienɔnɔ ŋuti se mawo ɖo la nui?\n14 Ale si gbegbe Mawu tsɔ ɖe le eƒe amewo ƒe dedienɔnɔ me le blema Israel la dze le se siwo wòde na wo la dometɔ geɖe me. Le kpɔɖeŋu me, esi wònye be Israel-viwo tua xɔ siwo tame nɔna gbadza eye wowɔa dɔ geɖewo le xɔa tame ta la, Yehowa bia tso wo si be woatɔ kpɔ ɖe xɔa ta bene ame aɖeke nagage tso edzi o. (5 Mose 22:8; 1 Samuel 9:25, 26; Nehemiya 8:16; Dɔwɔwɔwo 10:9) Mawu de se hã be woakpɔ nyi wɔadãwo dzi bene woagatu dzo ame aɖeke o. (2 Mose 21:28, 29) Ne ame aɖe ŋe aɖaba ƒu se siawo dzi la, afia be metsɔ ɖeke le ame bubuwo ƒe dedienɔnɔ me o, eye ne ku do tso eme la, ke eɖi ʋufɔ.\n15 Aleke nàte ŋu atsɔ gɔmeɖose siwo dzi wotu se siawo ɖo la awɔ dɔe? Ðe manyo be nàlé ŋku ɖe wò modzakaɖeɖewo, wò ʋu ƒe nɔnɔme, ale si nèkua ʋui, ale si wò lãwo, wò aƒe, kple wò dɔwɔƒe le la ŋu oa? Le dukɔ aɖewo me la, ame ɖokui ƒoƒo ɖe nuwɔna siwo me afɔku le me gbɔe wòtsona be sɔhɛ geɖewo kuna. Gake sɔhɛ siwo di be yewoanɔ Mawu ƒe lɔlɔ̃ la me ɖaa la dea asixɔxɔ agbe ŋu eye womeƒoa wo ɖokuiwo ɖe dzidzɔdonamenu siwo me afɔku le me o. Womesusuna vodadatɔe be afɔku mate ŋu adzɔ ɖe sɔhɛwo dzi o. Ke boŋ wokpɔa dzidzɔ le woƒe sɔhɛmenɔɣi ne woƒo asa na nuwɔna siwo ate ŋu ade woƒe agbe afɔku me.—Nyagblɔla 11:9, 10.\n16. Biblia ƒe gɔmeɖose kae tsi tre ɖe fuɖeɖe ŋu? (Kpɔ etenuŋɔŋlɔa hã.)\n16 Vinɔdɔme ƒe agbe gɔ̃ hã xɔ asi le Yehowa ŋkume. Le blema Israel la, ne ame aɖe wɔ nuvevi funɔ eye wòku alo fua ge le eƒo la, Mawu bua amea be ewu ame, eye ele be woabia “agbe ɖe agbe teƒe.” * (Xlẽ 2 Mose 21:22, 23.) Ekema bu ale si Yehowa sena le eɖokui me le fu gbogbo siwo amewo ɖona koŋ ɖena ƒe sia ƒe le woƒe agbe gbegblẽ nɔnɔ alo didi be yewoavo ta la ŋu kpɔ.\n17. Aleke nàte ŋu afa akɔ na ame si ɖe fu kpɔ hafi va srɔ̃ nu tso Mawu ƒe dzidzenuwo ŋu?\n17 Ke ne ame aɖe ɖe fu kpɔ hafi va nya Biblia me nyateƒea ya ɖe? Ðe wòfia be Mawu mate ŋu akpɔ nublanui nɛ oa? Mefia nenema kura o! Le nyateƒe me la, ame sia ame si trɔ dzi me vavã la ate ŋu aka ɖe edzi be Yehowa anɔ te ɖe Yesu ƒe ʋu si wokɔ ɖi la dzi atsɔ yeƒe nu vɔ̃wo ake ye. (Psalmo 103:8-14; Efesotɔwo 1:7) Ɛ̃, Kristo ŋutɔ gblɔ be: “Menye ame dzɔdzɔewo yɔ gee meva o, ke boŋ nu vɔ̃ wɔlawo yɔ gee meva be woatrɔ dzi me.”—Luka 5:32.\nTSRI SUSU VƆ̃WO BUBU\n18. Aleke Biblia ɖe nu si koŋ gbɔe ʋukɔkɔɖi geɖe tsona la mee?\n18 Menye ɖeko Yehowa di be míaƒo asa na nuvevi wɔwɔ ame bubuwo o, ke edi hã be míaɖe fuléle, si koŋ gbɔ ʋukɔkɔɖi geɖe tsona la ɖa le míaƒe dzi me keŋkeŋ. Apostolo Yohanes gblɔ be: “Ame sia ame si léa fu nɔvia la, amewulae wònye.” (1 Yohanes 3:15) Menye ɖeko ame si léa fu nɔvia la melɔ̃a eƒe nya ko o, ke boŋ edia eƒe ku gɔ̃ hã. Eƒe fuléle sia ate ŋu ana wòagblɔ ameŋugblẽnya vɔ̃ɖiwo alo amenutsonyawo tso amea ŋu, siwo nenye be wole eme vavã la, afia be amea dze na Mawu ƒe ʋɔnudɔdrɔ̃. (3 Mose 19:16; 5 Mose 19:18-21; Mateo 5:22) Ekema aleke gbegbe wòle vevie be míaɖe fuléle ɖe sia ɖe si ɣla ɖe míaƒe dzi me la ɖae nye esi!—Yakobo 1:14, 15; 4:1-3.\n19. Aleke ame si nɔa agbe ɖe Biblia ƒe gɔmeɖosewo nu bua nya siwo le Psalmo 11:5 kple Filipitɔwo 4:8, 9 lae?\n19 Ame siwo bua agbe nu xɔasii abe ale si Yehowa bunɛ ene eye wodi be yewoanɔ eƒe lɔlɔ̃ la me ɖaa la ƒoa asa na ŋutasẽnuwɔna le mɔ sia mɔ nu hã. Psalmo 11:5 gblɔ tso Yehowa ŋu be: “Eléa fu ame sia ame si lɔ̃a ŋutasẽnuwɔwɔ.” Menye Mawu ƒe amenyenye ŋu koe mawunyakpukpui sia le nu ƒom tsoe o, ke boŋ enye gɔmeɖose si nu wòle be míanɔ agbe ɖo hã. Eʋãa ame siwo lɔ̃ Mawu be woaƒo asa na modzakaɖeɖe ɖe sia ɖe si me ŋutasẽnuwɔnawo le. Nenema kee nya si wogblɔ tso Yehowa ŋu be enye “ŋutifafa ƒe Mawu” la hã ʋãa esubɔlawo be woana nu nyui siwo dze na lɔlɔ̃, siwo dze na kafukafu, eye wonana wonyea ŋutifafame la naxɔ woƒe susu kple dziwo me.—Xlẽ Filipitɔwo 4:8, 9.\nTE ÐOKUIWÒ ÐE AGA TSO HABƆBƆ SIWO DZI ƲUFƆÐIÐI LE LA GBƆ\n20-22. Xexe sia ƒe nu kawo mee Kristotɔ vavãwo meƒoa wo ɖokuiwo ɖo o, eye nu ka tae?\n20 Satana ƒe xexe bliboa ɖi ʋufɔ le Mawu ŋkume. Dunyahedziɖuɖuwo, siwo ŋu woƒo nu tsoe le Ŋɔŋlɔawo me be wonye lã wɔadãwo la, wu ame miliɔn gbogbo aɖewo, siwo dome Yehowa subɔla geɖewo hã le. (Daniel 8:3, 4, 20-22; Nyaɖeɖefia 13:1, 2, 7, 8) Asitsahabɔbɔwo kple dzɔdzɔmeŋutinunyalawo hã wɔ ɖeka kple dziɖuɖu siawo siwo le abe lã wɔadãwo ene la le ʋufɔɖiɖi sia me esi wowɔ aʋawɔnu gblẽnu geɖewo hele ga geɖe kpɔm tso eme. Aleke wòhenye nyateƒee nye esi be “xexe blibo la katã le vɔ̃ɖitɔ la ƒe ŋusẽ te”!—1 Yohanes 5:19.\n21 Esi Yesu yomedzelawo menye “xexea ƒe akpa aɖeke o” eye womedea nu dunyahehe me alo kpɔa gome le aʋawɔwɔ me o ta la, womedina be yewo ŋutɔ yewoaɖi ʋufɔ loo alo anɔ habɔbɔ siwo dzi ʋufɔɖiɖi le me o. * (Yohanes 15:19; 17:16) Wosrɔ̃a Kristo le mɔ sia nu be womewɔa ŋutasẽnu ɖe ame siwo tia wo yome la ŋu o. Ke boŋ wolɔ̃a woƒe futɔwo, eye wodoa gbe ɖa ɖe wo ta gɔ̃ hã.—Mateo 5:44; Romatɔwo 12:17-21.\n22 Vevietɔ wu la, Kristotɔ vavãwo tea wo ɖokui ɖe aga tso “Babilon Gã la,” si nye alakpasubɔsubɔ ƒe xexemefiaɖuƒea, si dzi ʋufɔɖiɖi le wu la gbɔ. Mawu ƒe Nya la gblɔ tso eŋu be: “Wokpɔ nyagblɔɖilawo kple ame kɔkɔewo kpakple ame siwo katã wowu le anyigba dzi la ƒe ʋu le [eme].” Eya ta woxlɔ̃ nu mí be: “Nye dukɔ, mido go le eme.”—Nyaɖeɖefia 17:6; 18:2, 4, 24.\n23. Nu kae wòfia be woado go le Babilon Gã la me?\n23 Be míado go le Babilon Gã la me la, mefia be míana woatutu míaƒe ŋkɔ ɖa le sɔlemeha aɖe ƒe agbalẽwo me ko evɔ o. Ke boŋ efia be míalé fu nuwɔna vɔ̃ɖi siwo dzi alakpasubɔsubɔhawo da asi ɖo alo dona ɖe ŋgɔ gaglã la hã, abe agbe gbegblẽ nɔnɔ, nudede dunyahenyawo me, kple kesinɔnuwo yome nɔnɔ ŋukeklẽtɔe ene. (Xlẽ Psalmo 97:10; Nyaɖeɖefia 18:7, 9, 11-17) Alo ɖe nuwɔna siawo mehea ʋufɔɖiɖi geɖe vɛ oa?\n24, 25. (a) Nu ka dzie Mawu anɔ te ɖo akpɔ nublanui na ʋufɔɖila si trɔ dzi me? (b) Ðoɖo aɖe si nɔ anyi le blema Israel ka dzie esia nana míeɖoa ŋkui?\n24 Hafi mía dometɔ ɖe sia ɖe nava zu mawusubɔla vavãwo la, míanya kpe asi ɖe Satana ƒe nuɖoanyia ŋu le mɔ aɖe nu, si wɔe be eƒe ʋufɔɖiɖia ƒe akpa aɖe nɔ mía dzi. Gake esi míetrɔ míaƒe agbenɔnɔ, xɔ Kristo ƒe tafevɔsaa dzi se, eye míetsɔ míaƒe agbe ɖe adzɔgbe na Mawu ta la, ekpɔ nublanui na mí, eye wòle mía ta kpɔm le gbɔgbɔ me. (Dɔwɔwɔwo 3:19) Gbɔgbɔmetakpɔkpɔ sia nana míeɖoa ŋku sitsoƒedu siwo nɔ anyi le blema Israel la dzi.—4 Mose 35:11-15; 5 Mose 21:1-9.\n25 Aleke ɖoɖo ma nɔ? Ne Israel-vi aɖe meɖoe hafi wu ame o la, ele be wòasi ayi sitsoƒedu siawo dometɔ ɖeka me. Ne ʋɔnudrɔ̃la siwo dze kpɔ nyaa gbɔ vɔ la, ame si meɖoe hafi wu ame o la anɔ sitsoƒedua me va se ɖe esime nunɔla gã la ku. Ema megbe la, ekpɔ mɔ anɔ du sia du me faa. Mawu ƒe nublanuikpɔkpɔ kple asixɔxɔ gã si wòdea amegbetɔ ƒe agbe ŋu ƒe kpɔɖeŋu ɖedzesi kae nye esi! Ðoɖo si Mawu wɔ to Kristo ƒe tafevɔsaa dzi be yeakpɔ mía ta tso ku me ne míeda le eƒe se si ku ɖe agbe kple ʋu ƒe nu kɔkɔenyenye ŋu dzi le manyamanya me egbea la le ko abe sitsoƒedu siwo nɔ anyi le blema ene. Ðe nèdea asixɔxɔ ɖoɖo ma ŋua? Aleke nàte ŋu aɖe esia afiae? Mɔ siwo dzi nàto dometɔ ɖekae nye be nàkpe ame bubuwo be woana ɖoɖo si Mawu wɔ ɖe mía takpɔkpɔ ŋu naɖe vi na wo, vevietɔ le esi “xaxa gã” si gbɔna la tu aƒe ŋutɔ ta.—Mateo 24:21; 2 Korintotɔwo 6:1, 2.\nÐE GBEƑÃ FIAÐUƑEGBEDEASIA NE NÀÐEE AFIA BE YEDEA ASIXƆXƆ AGBE ŊU\n26-28. Aleke nɔnɔme si me míele egbea la sɔ kple nyagblɔɖila Ezekiel tɔe, eye nu ka wɔwɔ hãe ana míanɔ Mawu ƒe lɔlɔ̃ la me ɖaa?\n26 Nɔnɔme si me mí Mawu ƒe amewo míele egbea la sɔ kple blema nyagblɔɖila Ezekiel tɔ, ame si Yehowa de dɔ asi na be wòanye gbɔgbɔmegbetakpɔla na Israel ƒe aƒe la. Mawu gblɔ nɛ be: “Ne èse nya tso nunye la, nàtsɔ nye nyawo axlɔ̃ nu wo.” Ne Ezekiel melé fɔ ɖe dɔ sia ŋu wɔ o la, Mawu abia ame siwo aku ne ehe hlɔ̃biabia va Yerusalem dzi la ƒe ʋu tso esi me. (Ezekiel 33:7-9) Ezekiel wɔ dɔ sia nyuie, si wɔe be meɖi ʋufɔ o.\n27 Egbea, míenya be Satana ƒe xexe bliboa ƒe nuwuwu gogo. Eya ta Yehowa Ðasefowo nyae be enye agbanɔamedzi kple mɔnukpɔkpɔ na yewo be yewoato gbeƒãɖeɖe Fiaɖuƒegbedeasia dzi axlɔ̃ nu amewo tso Mawu ƒe “hlɔ̃biaŋkeke la” ŋu. (Yesaya 61:2; Mateo 24:14) Ðe nèkpɔa gome le dɔ vevi sia me bliboea? Apostolo Paulo wɔ gbeƒãɖeɖedɔ si wode esi la ŋkubiãtɔe. Eya ta ete ŋu gblɔ be: “Ŋutinye kɔ tso amewo katã ƒe ʋu me.” (Dɔwɔwɔwo 20:26, 27) Kpɔɖeŋu nyui kae nye esi wònye na mí!\n28 Gake hafi míayi edzi anɔ mía Fofo lɔ̃ame Yehowa ƒe lɔlɔ̃ me la, menye ɖeko míabu agbe kple ʋu abe ale si Yehowa bunɛ ene ko evɔ o. Ele be míanɔ dzadzɛ, alo anɔ kɔkɔe, le eŋkume hã abe ale si míakpɔe le ta si kplɔe ɖo me ene.\n^ mm. 5 Nyadzɔdzɔgbalẽ aɖe (Scientific American) gblɔ tso Mawu ƒe nya si nye “agbe le ʋu la me” ŋu be: “Togbɔ be ame aɖewo ate ŋu atsɔe be kpɔɖeŋunyagbɔgblɔe nya sia nye hã la, nyateƒe ŋutɔŋutɔe wònye: ʋumenugbagbeviwo dometɔ ɖe sia ɖe hiã vevie hafi woate ŋu anɔ agbe.”\n^ mm. 12 Kpɔ August 2006 ƒe yevugbe me Nyɔ! si Yehowa Ðasefowo ta la ƒe axa 3-12.\n^ mm. 16 Biblia ƒe nyagɔmeɖegbalẽŋlɔlawo gblɔ be nya siwo wozã le kpukpui sia me le Hebrigbe me la “na wòdze ƒãa be manya wɔ be woagblɔ be vidadaa ɖeɖe ko ŋue afɔku si dzɔ la gblẽ nu le o.” De dzesii hã be Biblia megblɔ be afi si fugboea tsi ɖo la dzie Yehowa ƒe ʋɔnudɔdrɔ̃ anɔ te ɖo o.\n^ mm. 21 Kpɔ Ta 5 lia si nye, “Ale Si Míaɖee Afia Be Míenye Xexea Ƒe Akpa Aɖeke O.”\n^ mm. 70 Kpɔ Megbenya si nye “Ʋumenu Suesuewo Kple Amekomɔnuwo” hena numekɔkɔ bubuwo.\nDe Bubu Lãwo Ƒe Agbe Ŋu\nTogbɔ be Yehowa ɖe mɔ be míawu lãwo hena míaƒe nuɖuɖu kple nudodo, alo be míatsɔ akpɔ mía ɖokuiwo ta hã la, ele be míada sɔ ahanyo dɔme le go sia me. (1 Mose 3:21; 9:3) Míedi be míanɔ abe adelã ŋutasẽla Nimrod, ame si edze ƒãa be ewua lãwo ɖe dzidzɔdodonameɖokui ta ko la ene o. (1 Mose 10:9) Ke boŋ ele be míasrɔ̃ Yehowa, ame si tsɔ ɖe le lãwo katã, atsutsrɔe siwo le sue ŋutɔ la kura gɔ̃ hã, ƒe dedienɔnɔ me.—Yona 4:11; Mateo 10:29.\nAle si Mawu tsɔa ɖe le lãwo ƒe dedienɔnɔ me la dze le Mose ƒe Sea me. (2 Mose 23:4, 5, 12; 5 Mose 22:10; 25:4) Lododowo 12:10 me nyawo wɔ ɖeka kple Se ma, afi si wogblɔ le be: “Ame dzɔdzɔe léa be na eƒe aƒemelãwo, gake ame vɔ̃ɖiwo ƒe nublanuikpɔkpɔ gɔ̃ hã nye tagbɔsesẽ.” Eteƒe madidi o, ame vɔ̃ɖiwo kple woƒe ŋutasẽnuwɔwɔwo katã nu ayi.


Mawu Fiaɖuƒea Do Mawu Ƒe Ŋkɔ Yehowa Ðe Dzi Eye Wòkɔ Eŋu |Mawu Fiaɖuƒe\nGBE BUBU Afrikaans Albanian Amerika Tokunɔgbe Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gun Haitian Creole Hausa Hebrew Herero Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabiye Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Laotian Latvian Lingala Lithuanian Lunda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zande Zapotec (Isthmus) Zulu\nYehowa Le Eƒe Ŋkɔ Dom Ðe Dzi\nTA SIA ƑE TAÐODZINU\nAle si Mawu ƒe amewo dea bubu deto Mawu ƒe ŋkɔ ŋui\n1, 2. Aleke Xexe Yeye Gɔmeɖeɖe Bibliaa do Mawu ƒe ŋkɔ ɖe dzii?\nLE BLAÐA, December 2, 1947 ƒe ŋdi me, esime xexea me kɔ nyuie eye yame hã fa miɔɔ la, nɔviŋutsu amesiaminawo ƒe ƒuƒoƒo sue aɖe dze dɔ gã nyadri aɖe gɔme le Brooklyn Betel, Amerika. Dɔa mele bɔbɔe kura o, gake woyi edzi hena ƒe 12 sɔŋ. Le Kwasiɖagbe, March 13, 1960 dzi la, wowu dɔ si gɔme wodze la ƒe akpa mamlɛtɔ nu mlɔeba. Dɔ siae nye Biblia gɔmeɖeɖedɔ yeye aɖe. Ɣleti etɔ̃ megbe, le June 18, 1960 dzi la, Nɔviŋutsu Nathan Knorr ɖe Ŋɔŋlɔ Kɔkɔeawo—Xexe Yeye Gɔmeɖeɖe Biblia bliboa ƒe babla mamlɛtɔa ɖe go le takpekpe aɖe me le Manchester, England, eye vavalawo katã kpɔ dzidzɔ eteƒe mekɔ o. Nuƒolaa ɖe vavalawo ƒe seselelãme gblɔ esi wògblɔ dzidzɔtɔe be: ‘Ŋkeke sia nye dzidzɔgbe na Yehowa Ðasefowo le xexea me godoo!’ Nu ɖeka aɖe si ɖe dzesi le gɔmeɖeɖe yeyea ŋu, si ta wòle be woakpɔ dzidzɔ ɖoe nye be, wozã Mawu ƒe ŋkɔ le afi siwo wòle be wòadze le.\nWoɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe la ɖe go le Eŋlisigbe me le ƒe 1950 me, le Teokrasi Ƒe Dzidziɖedzi Takpekpea me (Miame: Yankee Bɔlƒoƒea, New York; Ðusime: Ghana)\n2 Woɖe Mawu ƒe ŋkɔ ɖa le Biblia gɔmeɖeɖe geɖe me. Gake Yehowa subɔla amesiaminawo na agbagba siwo Satana dze be yeabu mo na Mawu ƒe ŋkɔa kura la zu dzodzro. Wogblɔ le Xexe Yeye Gɔmeɖeɖe Biblia si woɖe ɖe go gbe ma gbe ƒe ŋgɔdonyaa me be: “Nu si koŋ ɖe dzesi le gɔmeɖeɖe sia ŋue nye be wogbugbɔ Mawu ƒe ŋkɔa ɖo afi siwo wòle be wòadze le.” Ɛ̃, Mawu ƒe ŋkɔ Yehowa dze le Xexe Yeye Gɔmeɖeɖe Bibliaa me wòwu zi 7,000 sɔŋ. Aleke gbegbe Biblia gɔmeɖeɖe sia do Yehowa, mía Fofo si le dziƒo la, ƒe ŋkɔ ɖe dzie nye esi!\n3. (a) Nu ka gɔmee mía nɔviwo va se ku ɖe Mawu ƒe ŋkɔ ŋu? (b) Aleke wòle be míase 2 Mose 3:13, 14 gɔmee? (Kpɔ aɖaka si nye “ Gɔmesese Si Le Mawu Ƒe Ŋkɔ Ŋu.”)\n3 Tsã la, ale si Biblia Nusrɔ̃viwo se Mawu ƒe ŋkɔa gɔmee nye “Ame si menye, eyae menye.” (2 Mose 3:14) Eya ta January 1, 1926 ƒe Gbetakpɔxɔ gblɔ be: “Mawu ƒe ŋkɔa fia be enye Ame si li tegbee, . . . Ame si gɔmedzedze kple nuwuwu meli na o.” Gake kaka woava dze Xexe Yeye Gɔmeɖeɖe Bibliaa gɔme ɖeɖe la, Yehowa kpe ɖe eƒe amewo ŋu wova se egɔme be menye ɖeko yeƒe ŋkɔa fia be yenye ame si li tegbee o, ke boŋ nu si koŋ wòfiae nye be yenye Mawu si le dɔ dzi be yeana yeƒe tameɖoɖowo nava eme. Wova se egɔme be nu si Yehowa ƒe ŋkɔa fia ŋutɔŋutɔe nye “Enana Wòvaa Eme.” Ɛ̃, eyae na xexe gbahooa kple nuwɔwɔ siwo si nunya le la va dzɔ, eye wòyi edzi le nanam be yeƒe tameɖoɖo kple lɔlɔ̃nu nava eme. Ke nu ka tae wòle vevie be Mawu nado eƒe ŋkɔ ɖe dzi, eye akpa kae míawo hã míawɔ le esia me?\nMawu Ƒe Ŋkɔa Ŋu Kɔkɔ\n4, 5. (a) Ne míedo gbe ɖa be “Wò ŋkɔ ŋuti nakɔ” la, ke nu kae ma biam míele? (b) Aleke Mawu akɔ eƒe ŋkɔa ŋui, eye ɣekaɣie wòawɔe?\n4 Yehowa di be yeƒe ŋkɔ nade dzi. Le nyateƒe me la, eƒe tameɖoɖo koŋue nye be yeakɔ yeƒe ŋkɔa ŋu, abe ale si wòdze le nu gbãtɔ si Yesu gblɔ be míabia le kpɔɖeŋugbedodoɖaa me ene, be: “Wò ŋkɔ ŋuti nakɔ.” (Mat. 6:9) Ne míegblɔ nya siawo le gbedodoɖa me la, ke nu ka tututu biam míele?\n5 Abe ale si míesrɔ̃e le agbalẽ sia ƒe Ta Gbãtɔ me ene la, biabia be “Wò ŋkɔ ŋuti nakɔ” nye nu etɔ̃ siwo Yesu gblɔ le kpɔɖeŋugbedodoɖaa me be míabia ku ɖe Yehowa ƒe tameɖoɖo ŋu la dometɔ ɖeka. Eve mamlɛawoe nye: “Wò Fiaɖuƒe nava. Wò lɔlɔ̃nu nava eme.” (Mat. 6:10) Eya ta abe ale si ko míebiaa Yehowa be wòana eƒe Fiaɖuƒea nava eye eƒe lɔlɔ̃nu nava emee ene la, nenema kee míebiaa Yehowa be wòana eƒe ŋkɔ hã ŋuti nakɔ. Efia be míele Yehowa biam be wòaɖe afɔ siwo hiã atsɔ akɔ eƒe ŋkɔa ŋu tso vlodoame siwo wohe va edzi tso esime aglãdzedze dze egɔme le Eden la me. Aleke Yehowa aɖo gbedodoɖa sia ŋui? Egblɔ be: “Makɔ nye ŋkɔ gã, si wodo gui le dukɔwo dome . . . la ŋuti.” (Eze. 36:23; 38:23) Le Harmagedon me la, Yehowa aɖe vɔ̃ɖinyenye ɖe sia ɖe ɖa atsɔ akɔ eƒe ŋkɔ ŋu le eƒe nuwɔwɔwo katã ŋkume.\n6. Aleke míate ŋu akɔ Mawu ƒe ŋkɔa ŋui?\n6 Tso gbe aɖe gbe ʋĩi ke la, Yehowa ɖea mɔ be ye subɔlawo nawɔ akpa aɖe le yeƒe ŋkɔa ŋuti kɔkɔ me. Enye nyateƒe be menye míawoe ana Mawu ƒe ŋkɔa nanɔ kɔkɔe ɖe edzi ya o. Ele kɔkɔe xoxo le mɔ deblibo nu. Ke aleke míate ŋu akɔ eƒe ŋkɔa ŋui? Yesaya gblɔ be: “Mibu Yehowa Zebaot kɔkɔe.” Yehowa ŋutɔ hã gblɔ tso eƒe amewo ŋu be: “Woakɔ nye ŋkɔ ŋu, . . . eye woavɔ̃ Israel ƒe Mawu la.” (Yes. 8:13; 29:23) Eya ta míekɔa Mawu ƒe ŋkɔa ŋu ne míebui be ele etɔxɛ eye wòƒo ŋkɔ ɖe sia ɖe ta, ne míedea bubu ame si tɔ ŋkɔ ma ŋu eye míekpena ɖe ame bubuwo ŋu be woakpɔe be eƒe ŋkɔa le kɔkɔe. Míeɖenɛ fiana be míevɔ̃a Mawu ne míelɔ̃ ɖe edzi be Yehowae nye míaƒe Dziɖula eye míeɖoa toe tso dzi blibo me.—Lod. 3:1; Nyaɖ. 4:11.\nMawu Dzra Wo Ðo Be Yeƒe Ŋkɔ Nanɔ Wo Ŋu Eye Woadoe Ðe Dzi\n7, 8. (a) Nu ka tae wòxɔ ɣeyiɣi hafi Mawu ƒe amewo va te eƒe ŋkɔ yɔyɔ ɖe wo ɖokuiwo ŋu? (b) Nu kawo mee míadzro azɔ?\n7 Mawu subɔla siwo li egbea la dze Mawu ƒe ŋkɔa zazã le woƒe agbalẽwo me tso ƒe 1870-awo me ke. Le kpɔɖeŋu me, Mawu ƒe ŋkɔ dze le August 1879 ƒe Zion Gbetakpɔxɔ kple hadzigbalẽ si nye Ŋugbetɔ La Ƒe Hawo (si le yevugbe me), si woɖe ɖe go le ƒe ma ke me, la me. Ke hã, edze ƒãa be hafi Yehowa naɖe mɔ na eƒe amewo be woayɔ yeƒe ŋkɔ kɔkɔea ɖe wo ɖokui ŋu la, ekpɔ egbɔ be woaɖo nudidi vevi aɖewo gbɔ gbã, elabena mɔnukpɔkpɔ gã ɖee esia nye. Aleke Yehowa dzra Biblia Nusrɔ̃vi gbãtɔ mawo ɖo be yeƒe ŋkɔa nava nɔ wo ŋu?\n8 Ne míelé ŋku ɖe ƒe 1800-awo ƒe nuwuwu va se ɖe ƒe 1900-awo ƒe gɔmedzedze ƒe ŋutinyawo ŋu la, míakpɔe be Yehowa kpe ɖe eƒe amewo ŋu wova se nyateƒenya vevi aɖewo gɔme tso eƒe ŋkɔa ŋu. Mina míadzro nyateƒenya vevi siawo dometɔ etɔ̃ me kpɔ.\n9, 10. (a) Alekee Gbetakpɔxɔ ƒe tata gbãtɔwo he susu yi Yesu dzi? (b) Gake aleke nuwo va trɔ tso ƒe 1919 me heyi, eye nu kawoe do tso eme? (Kpɔ aɖaka si nye “ Ale Si Gbetakpɔxɔ Do Mawu Ƒe Ŋkɔ Ðe Dzii” hã.)\n9 Gbãa, Yehowa subɔlawo va kpɔ vevienyenye si le Mawu ƒe ŋkɔa ŋu la dze sii nyuie wu. Biblia Nusrɔ̃vi gbãtɔ wɔnuteƒeawo bua tafea tsã be eyae nye Biblia ƒe nufiafia vevitɔ. Susu ma tae Yesu koŋ ŋue woƒoa nu tsoe le Gbetakpɔxɔ me ɣemaɣi. Le kpɔɖeŋu me, le ƒe gbãtɔ si wodze Gbetakpɔxɔ tata me la, zi ale si nu woyɔ Yesu ŋkɔ le eme la sɔ gbɔ wu Yehowa tɔ teƒe ewo sɔŋ. March 15, 1976 ƒe Gbetakpɔxɔ gblɔ tso Biblia Nusrɔ̃vi gbãtɔawo ŋu be wohe susu yi Yesu dzi “fũu akpa.” Gake vivivia, Yehowa va kpe ɖe wo ŋu wova kpɔ vevienyenye si wotsɔ na Mawu ƒe ŋkɔ le Biblia me la dze sii. Ŋusẽ kae esia kpɔ ɖe Biblia Nusrɔ̃viawo dzi? Gbetakpɔxɔ si míeyɔ va yi la gblɔ be tso ƒe 1919 me koŋ la, “wova te bubudede Yehowa, Mesia la Fofo si le dziƒo, ŋu wu.” Nyateƒee, le ƒe ewo siwo kplɔ ƒe 1919 ɖo me la, woyɔ Mawu ƒe ŋkɔ le Gbetakpɔxɔ me wòwu zi 6,500 sɔŋ!\n10 Esi mía nɔviawo va he susu yi ŋkɔ Yehowa dzi ale si dze la, woɖee fia be yewolɔ̃ Mawu ƒe ŋkɔa. Abe blemafofo Mose ene la, woɖoe wo ɖokuiwo dzi be ‘yewoakafu Yehowa ƒe ŋkɔ.’ (5 Mose 32:3; Ps. 34:4) Eya ta abe ale si Yehowa do ŋugbe le Ŋɔŋlɔawo me ene la, eve wo nu le esi wòkpɔe be wolɔ̃ yeƒe ŋkɔa ta.—Ps. 119:132; Heb. 6:10.\n11, 12. (a) Asitɔtrɔ kae wowɔ le míaƒe agbalẽwo ŋu tso ƒe 1919 megbe teti? (b) Nu ka dzie Yehowa he esubɔlawo ƒe susu yi, eye nu ka tae?\n11 Evelia, Kristotɔ vavãwo va se dɔ si Mawu di be woawɔ la gɔme nyuie wu. Le ƒe 1919 megbe teti la, amesiamina siwo nɔ ŋgɔ xɔm la va tsɔ dzo ɖe Yesaya ƒe nyagblɔɖia me dzodzro ŋu. Tso ema dzi la, wowɔ asitɔtrɔ le nu si dzi wotea gbe ɖo le míaƒe agbalẽwo me la ŋu. Nu ka ta míate ŋu agblɔ be asitɔtrɔ ma nye “nuɖuɖu” si va ɖe “ɣeyiɣi nyuitɔ dzi”?—Mat. 24:45.\n12 Do ŋgɔ na ƒe 1919 la, womedzro Yesaya ƒe nya siwo nye, “Yehowa be: Miawoe nye nye ɖasefowo kple nye dɔla, si metia” la me tsitotsito le Gbetakpɔxɔ me kpɔ o. (Mixlẽ Yesaya 43:10-12.) Gake le ƒe 1919 megbe kpuie la, wova dze mawunyakpukpui mawo me dzodzro le míaƒe agbalẽwo me tsɔ dea dzi ƒo na amesiaminawo katã be woawɔ dɔ si Yehowa di be woawɔ, si nye be woaɖi ɖase tso ye ŋu. Ɛ̃, tso ƒe 1925 va se ɖe ƒe 1931 ɖeɖe dzaa ko me la, wodzro Yesaya ta 43 me le Gbetakpɔxɔ vovovo 57 sɔŋ me, eye le wo dometɔ ɖe sia ɖe me la, wogblɔna be Kristotɔ vavãwo ŋue Yesaya ƒe nya mawo ku ɖo. Eme kɔ ƒãa be Yehowa ŋutɔe nɔ eƒe amewo ƒe susu hem yi dɔ si wòle be woawɔ la dzi le ƒe mawo me. Ðe susu ka ta? Le mɔ aɖe nu la, ewɔ esia be yeatsɔ ‘ado wo kpɔ gbã be wodze hã.’ (1 Tim. 3:10) Hafi Biblia Nusrɔ̃viawo nayɔ Mawu ƒe ŋkɔa ɖe wo ɖokuiwo ŋu wòasɔ la, ele be woato woƒe dɔwɔwɔwo dzi aɖee afia Yehowa be eƒe ɖasefowoe yewonye vavã.—Luka 24:47, 48.\nGƆMESESE SI LE MAWU ƑE ŊKƆ ŊU\nWOÐE ŋkɔ Yehowa tso Hebrigbe me dɔwɔnya aɖe si gɔmee nye “wòava eme” la me. Biblia ŋuti nunyala aɖewo gblɔ be ale si wozãe le Mawu ƒe ŋkɔa me la he susu yi ale si woana nane nava eme dzi. Eya ta ale si ame geɖe sea Mawu ƒe ŋkɔa gɔmee nye “Enana Wòvaa Eme.” Gɔmesese sia sɔ nyuie na Yehowa, si nye nuwo katã Wɔla. Eyae na xexe gbahooa kple nuwɔwɔ siwo si nunya le la va dzɔ, eye wòyi edzi le nanam be yeƒe tameɖoɖo kple lɔlɔ̃nu nava eme.\nKe aleke wòle be míase nya si Mose bia Yehowa le 2 Mose 3:13, 14 kple ale si Mawu ɖo eŋu nɛ la gɔmee? Mose bia be: “Ne meva Israel viwo gbɔ, eye megblɔ na wo be: mia fofowo ƒe Mawu dɔm ɖo ɖe mia gbɔ, eye woabiam bena: eŋkɔ ɖee hã la, aleke maɖo eŋu na woe?” Yehowa gblɔ nɛ be: “Mava Nye Nu Si Metia Be Manye, NW.”\nAnyo be míade dzesii be menye ɖe Mose le Yehowa biam be wòayɔ eƒe ŋkɔ na ye o. Mose kple Israel viawo nya Mawu ƒe ŋkɔa xoxo. Ðe Mose di be Yehowa nagblɔ nya aɖe tso Mawu si ƒomevi wònye kple gɔmesese si le eƒe ŋkɔa ŋu la ŋu atsɔ ado ŋusẽ yewoƒe xɔse. Eya ta esi Yehowa ɖo eŋu nɛ be “Mava Nye Nu Si Metia Be Manye” la, ame si ƒomevi wònye lae nye ema wòɖe gblɔ le mɔ lédziname aɖe nu. Efia be le nɔnɔme ɖe sia ɖe me la, ate ŋu anye nu sia nu si hiã be wòanye ale be eƒe tameɖoɖo nava eme. Le kpɔɖeŋu me, Yehowa va nye Ðela, Senala, Ametakpɔla, kple bubuawo na Mose kple Israel viwo le nɔnɔme vovovowo me. Eya ta, Yehowa ŋutɔ tiae be yeanye nu sia nu si hiã ale be yeana ŋugbe si yedo na yeƒe amewo nava eme. Gake esia mefia be gɔmesese si le Mawu ƒe ŋkɔa ŋu la se ɖe ale si eya ŋutɔ nyea nu sia nu si wòdi be yeanye ɖeɖe ko dzi o. Ke boŋ eƒe ŋkɔa he susu yi ale si wònana eƒe nuwɔwɔwo hã va nyea nu sia nu si wòdi be woanye ale be eƒe tameɖoɖo nava eme la dzi. *\n^ mm. 60 Kpɔ Xexe Yeye Gɔmeɖeɖe Bibliaa ƒe tata yeyea ƒe megbenya A4.\nALE SI GBETAKPƆXƆ DO MAWU ƑE ŊKƆ ÐE DZII\nƑe geɖee nye esia la, wova te susu hehe yi Yehowa ƒe ŋkɔ dzi le Gbetakpɔxɔ ƒe akpaa dzi geɖe wu. Kpɔ asitɔtrɔ siwo wowɔ le magazinea ƒe akpaa ŋu la dometɔ aɖewo ɖa.\nJuly 1879 ƒe Zion Gbetakpɔxɔ\nLe gɔmedzedzea me ke la, wozã Mawu ƒe ŋkɔ le Gbetakpɔxɔ me. Wogblɔ le eƒe tata evelia me be: “Míeka ɖe edzi be YEHOWA le megbe na ‘Zion Gbetakpɔxɔ’ tata dɔa.”\nOctober 15, 1931 ƒe Gbetakpɔxɔ\nWodze Yesaya 43:12 me nyawo ŋɔŋlɔ ɖe akpaa dzi, afi si Yehowa ƒe ŋkɔ dze le.\nJanuary 1, 1939 ƒe Gbetakpɔxɔ\nŊkɔ Yehowa dze le teƒe eve le akpaa dzi, le mawunyakpukpui siwo nye Yesaya 43:12 kple Xezekiel 35:15 me.\nMarch 1, 1939 ƒe Gbetakpɔxɔ\nŊkɔ Yehowa dze le teƒe etɔ̃ le akpaa dzi; tso tata sia dzie magazinea ƒe ŋkɔ trɔ zu Gbetakpɔxɔ Le Gbeƒã Ðem Yehowa Ƒe Fiaɖuƒe.\nAzɔ hã, tso ƒe 1920-awo ƒe nuwuwu lɔƒo la, ŋkɔ Yehowa dzena le Gbetakpɔxɔ ɖe sia ɖe ƒe nyati gbãtɔ ƒe memama gbãtɔ me, eye wowɔ esia ƒe 20 kple edzivɔ sɔŋ. Ŋkuɖodzi nyui ka gbegbee nye esi esia nye na Mawu ƒe amewo be woado Mawu ƒe ŋkɔ ɖe dzi!\n13. Aleke Mawu ƒe Nya la ɖe nya vevitɔ si gbɔ wòle be woakpɔ la ɖe goe?\n13 Etɔ̃lia, Yehowa ƒe amewo va kpɔ ale si gbegbe Mawu ƒe ŋkɔa ŋuti kɔkɔ le vevie la dze sii nyuie wu. Le ƒe 1920-awo me la, wova se egɔme be Mawu ƒe ŋkɔa ŋu kɔkɔe nye nya vevitɔ kekeake si gbɔ wòle be woakpɔ. Aleke Mawu ƒe Nyaa ɖe nyateƒenya vevi ma ɖe goe? Bu eƒe kpɔɖeŋu eve ŋu kpɔ. Susu ka koŋ tae Mawu ɖe Israel viwo tso Egipte? Yehowa ŋutɔ gblɔ be: “Bena . . . woakafu nye ŋkɔ le anyigba blibo la katã dzi.” (2 Mose 9:16) Eye nu ka tae Yehowa kpɔ nublanui na Israel viwo esi wodze aglã ɖe eŋu? Yehowa gblɔ tso esia hã ŋu be: ‘Mewɔ nu le nye ŋkɔ la ta, ne woagaƒo ɖii le dukɔwo ŋkume o.’ (Eze. 20:8-10) Nu kae Biblia Nusrɔ̃viwo srɔ̃ tso Biblia me nudzɔdzɔ siawo kple bubuawo me?\n14. (a) Nu ka gɔmee Mawu ƒe amewo va se le ƒe 1920-awo ƒe nuwuwu lɔƒo? (b) Ŋusẽ kae gɔmesese yeye si su Biblia Nusrɔ̃viawo si la kpɔ ɖe gbeƒãɖeɖedɔa dzi? (Kpɔ aɖaka si nye “ Nu Si Koŋ Ʋãa Mí Míeɖea Gbeƒã” hã.)\n14 Le ƒe 1920-awo ƒe nuwuwu lɔƒo la, Mawu ƒe amewo va se nya aɖe si Yesaya gblɔ ɖi ƒe 2,700 aɖewo do ŋgɔ la gɔme nyuie. Egblɔ tso Yehowa ŋu be: “Nèkplɔ wò dukɔ la, be nàde ŋkɔ gã ɖokuiwò ŋu.” (Yes. 63:14) Biblia Nusrɔ̃viawo va se egɔme be Mawu ƒe ŋkɔa ŋu kɔkɔe nye nu vevitɔ, ke menye míaƒe ɖeɖekpɔkpɔ ye o. (Yes. 37:20; Eze. 38:23) Wohe susu yi nyateƒenya ma dzi nyuie le agbalẽ aɖe si wota le ƒe 1929 me, si ŋkɔe nye Nyagblɔɖi (si le yevugbe me), la me be: “Yehowa ƒe ŋkɔa ŋuti kɔkɔe nye nya vevitɔ si dze ŋgɔ nuwɔwɔwo katã.” Gɔmesese yeye sia ʋã Mawu ƒe amewo be woaɖi ɖase tso Yehowa ŋu ahakɔ eƒe ŋkɔa ŋu tso vlodoame si wohe va edzi me.\n15. (a) Nu kawo gɔmee mía nɔviwo va se le ƒe 1930-awo me? (b) Nu ka ƒe ɣeyi- ɣie de ɣemaɣi?\n15 Kaka ƒe 1930-awo ƒe gɔmedzedze naɖo la, gɔmesese deto va su mía nɔviwo si tso vevienyenye si le Mawu ƒe ŋkɔa ŋu, dɔ si tututu Mawu di be woawɔ, kple ale si gbegbe Mawu ƒe ŋkɔa ŋuti kɔkɔ le vevie la ŋu. Eya ta ɣeyiɣia de azɔ be Yehowa nana mɔnukpɔkpɔ esubɔlawo be woayɔ yeƒe ŋkɔ ɖe wo ɖokuiwo ŋu. Be míakpɔ ale si esia dzɔe la, mina míadzro ŋutinyamenudzɔdzɔ ʋɛ aɖewo me kpɔ.\nNU SI KOŊ ƲÃA MÍ MÍEÐEA GBEƑÃ\nESI Biblia nusrɔ̃viwo va se nya si fɔ ɖe te ku ɖe Mawu ƒe ŋkɔa ŋuti kɔkɔ ŋu gɔme nyuie la, ŋusẽ kae wòkpɔ ɖe ale si wobua gbeƒãɖeɖedɔae dzi? Wogblɔ le ƒe 1930 ƒe Gbetakpɔxɔ aɖe me be: “Ne Kristotɔ aɖe va se nyateƒenya sia [si ku ɖe Mawu ƒe ŋkɔa ŋuti kɔkɔ ŋu] gɔme tsitotsito ko la, ekpɔnɛ be mɔnukpɔkpɔ gã aɖee wònye na ye be yeaɖe gbeƒã Yehowa Mawu ƒe nya kple eƒe ŋkɔ.” Nyateƒee, esi mía nɔviwo va se egɔme be Mawu ƒe ŋkɔa ŋuti kɔkɔe nye nya vevitɔ si le toa me ta la, esia ʋã wo be woaɖe gbeƒã. (Ps. 8:2) Wo dometɔ ɖekae nye Nɔvinyɔnu Helen Borchert. Edze mɔɖeɖedɔa gɔme le April 1, 1930 dzi, eye wòyi edzi nye Ðasefo wɔnuteƒe va se ɖe esime wòwu eƒe anyigbadzigbenɔnɔ nu le July 2003 me esime wòxɔ ƒe 96. Nu kae do ŋusẽe wòyi edzi ɖe gbeƒã? Egblɔ le ƒe geɖe megbe be: “Tso esi medze mɔɖeɖedɔa gɔme va se ɖe fifia la, nu si ŋu metsi dzi ɖo vevie ye nye . . . be makɔ Yehowa Mawu ƒe ŋkɔ kple eƒe Nyaa ŋu tso vlodoame si wohe va edzi me.” Egbea hã, akpa si míedi be míawɔ le Mawu ƒe ŋkɔa ŋuti kɔkɔ me koŋue ʋãa mí míeɖea gbeƒã.\nYehowa Tia ‘Dukɔ Aɖe Hena Eƒe Ŋkɔ’\n16. (a) Mɔ ɖedzesi ka nue Yehowa do eƒe ŋkɔa ɖe dzi le? (b) Ame kawoe nye dukɔ na Mawu ƒe ŋkɔ tsã?\n16 Mɔ ɖedzesi aɖe si nu Yehowa do eƒe ŋkɔa ɖe dzi lee nye be etia dukɔ aɖe le anyigba dzi be yeƒe ŋkɔ nanɔ wo ŋu. Tso ƒe 1513 D.M.Ŋ. dzi heyi la, Israel viwo va zu Yehowa ŋutɔ ƒe dukɔ. (Yes. 43:12) Ke hã, womeva wɔ ɖe nubabla si le woa kple Mawu dome la dzi o, si wɔe be le ƒe 33 M.Ŋ. me la, ƒomedodo tɔxɛ si le woa kplii dome la me gblẽ. Eteƒe medidi o, Yehowa ‘trɔ susu ɖe dukɔwo ŋu eye wòɖe dukɔ aɖe tso wo dome hena eƒe ŋkɔ.’ (Dɔw. 15:14) Wova yɔa dukɔ yeye sia, si me tɔwo nye Kristo yomedzela amesiamina siwo tso dukɔ vovovowo me la, be “Mawu ƒe Israel.”—Gal. 6:16.\n17. Satana ƒe nugbeɖoɖo kae dze edzi nɛ?\n17 Le ƒe 44 M.Ŋ. lɔƒo me la, ‘Mawu na wodze Kristo ƒe nusrɔ̃lawo yɔyɔ be Kristotɔwo.’ (Dɔw. 11:26) Le gɔmedzedzea me la, ŋkɔ ma le etɔxɛ elabena Kristotɔ vavãwo sɔŋ koe li ɣemaɣi. (1 Pet. 4:16) Gake abe ale si wòdze le Yesu ƒe lododo si ku ɖe lu kple gbe vɔ̃ɖiawo ŋu me ene la, nugbe si Satana ɖo be yeana woazã ŋkɔ tɔxɛ ma na aʋatso Kristotɔwo hã la dze edzi nɛ. Esia wɔe be vovototo si le Kristotɔ vavãwo kple aʋatso Kristotɔwo dome la megava dze tututu o hena ƒe alafa geɖe. Gake nɔnɔmeawo va te tɔtrɔ le ‘nuŋeɣia,’ si dze egɔme tso ƒe 1914 me. Nu ka tae? Elabena mawudɔlawo dze aʋatso Kristotɔwo ɖeɖe ɖe aga tso Kristotɔ vavãwo ŋu.—Mat. 13:30, 39-41.\n18. Nu kae kpe ɖe mía nɔviwo ŋu wova kpɔe be ele be yewoatsɔ ŋkɔ yeye?\n18 Esi Yehowa tia kluvi nuteƒewɔlaa le ƒe 1919 me vɔ la, ekpe ɖe eƒe amewo ŋu wova de dzesi dɔ si wòle be woawɔ la nyuie. Wokpɔe enumake be gbeƒãɖeɖe tso aƒe me yi aƒe me na yewoto vovo tso aʋatso Kristotɔwo gbɔ. Esi wonya kpɔ esia dze sii ko la, wose egɔme be ŋkɔ “Biblia Nusrɔ̃viwo” mehe susu yi yewoƒe dɔa dzi nyuie o. Woƒe dɔdeasi koŋ ye nye be woaɖi ɖase tso Mawu ŋu, ade bubu eƒe ŋkɔa ŋu ahadoe ɖe dzi, ke menye be woanye Biblia nusrɔ̃viwo ko evɔ o. Ke ŋkɔ kae woatsɔ wòasɔ kple dɔ si wɔm wole? Nya ma ƒe ŋuɖoɖo va le ƒe 1931 me.\nƑe 1931 takpekpea ƒe ɖoɖowɔɖia\n19, 20. (a) Tameɖoɖo kplikpaa ka dzie vavalawo tsɔ dzidzɔ da asi ɖo le takpekpe aɖe me le ƒe 1931 me? (b) Aleke nɔviwo wɔ nui esi wobia be woada asi ɖe ŋkɔ yeyea dzi?\n19 Le July 1931 me la, Biblia Nusrɔ̃vi siwo ade 15,000 la va takpekpe aɖe le Columbus, Ohio, U.S.A. Wokpɔ Eŋlisigbe me ŋɔŋlɔdzesi eve siwo nye J kple W le ɖoɖowɔɖigbalẽvia dzi, eye wonɔ didim be yewoanya nu si wòfia. Wonɔ wo ɖokuiwo biam be, ‘Nu ka tututue ŋɔŋlɔdzesi siawo fia?’ Wo dometɔ aɖewo do susu vovovowo ɖa ku ɖe nu si wòle tsitre ɖi na ŋu. Gake mlɔeba le Kwasiɖagbe, July 26 dzi la, Nɔviŋutsu Joseph Rutherford na vavalawo da asi ɖe tameɖoɖo kplikpa aɖe dzi, si ƒe akpa aɖe gblɔ be: “Tso fifia dzi heyi la, ŋkɔ si míedi be míatsɔ, si woayɔ na míe nye Yehowa Ðasefowo.” Azɔ hafi vavalawo katã se egɔme be “JW” si woŋlɔ ɖe ɖoɖowɔɖia dzi la fia ale si woyɔa Yehowa Ðasefowo le Eŋlisigbe me (si nye Jehovah’s Witnesses). Yesaya 43:10 dzie wotu ŋkɔ yeye sia ɖo.\n20 Vavalawo katã tsɔ gbe sesẽ aɖe lɔ̃ ɖe tameɖoɖo kplikpa sia dzi hesi akpe ɣeyiɣi didi aɖe. Woƒe dzidzɔɣli kple akpesisia ɖi le xexea ƒe afã kloe me elabena amewo nɔ takpekpe sia si wɔm wonɔ le Columbus la sem le radio dzi le teƒeteƒewo. Ernest kple Naomi Barber, siwo le Australia la gblɔ be: “Esi akpesisia ɖi le Amerika kplokplokplo la, nɔvi siwo le Melbourne hã gli kple dzidzɔ hesi akpe eteƒe mekɔ o. Míaŋlɔ nudzɔdzɔ sia be akpɔ gbeɖe o!” *\nWole Mawu Ƒe Ŋkɔ Dom Ðe Dzi Le Xexea Me Godoo\n21. Aleke ŋkɔ yeyea de dzo gbeƒãɖeɖedɔa mee?\n21 Esi Mawu ƒe amewo tsɔ ŋkɔ Yehowa Ðasefowo, si wotu ɖe Ŋɔŋlɔawo dzi ta la, esia de dzo yeye wo me ɖe gbeƒãɖeɖedɔa ŋu. Edward Grimes kple srɔ̃a Jessie, siwo nye mɔɖelawo le Amerika, eye wode Columbus takpekpea le ƒe 1931 me la gblɔ be: “Biblia Nusrɔ̃viwoe míenye hafi yi takpekpea, gake kaka míagbɔ la, míezu Yehowa Ðasefowo. Edzɔ dzi na mí be fifia míetsɔ ŋkɔ si awɔe be míado Mawu ƒe ŋkɔ ɖe dzi.” Le takpekpea megbe la, mɔnu yeye si Ðasefo aɖewo zã le gbeƒãɖeɖedɔa me na wodo Mawu ƒe ŋkɔ ɖe dzi vavã. Ne woyi aƒe aɖe me la, wotsɔa agbalẽvi aɖe naa aƒemenɔlaa, si dzi woŋlɔ ɖo be: “YEHOWA ɖasefowoe míenye, eye míele gbeƒã ɖem mía Mawu YEHOWA ƒe Fiaɖuƒea.” Nyateƒee, enye dada na Mawu ƒe amewo be ŋkɔ Yehowa le yewo ŋu, eye wole klalo be yewoaɖe gbeƒã ŋkɔ ma ƒe vevienyenye yi didiƒe ʋĩi ke.—Yes. 12:4.\n“Biblia Nusrɔ̃viwoe míenye hafi yi takpekpea, gake kaka míagbɔ la, míezu Yehowa Ðasefowo”\n22. Nu kae ɖo kpe edzi be Yehowa ƒe amewo ɖe dzesi egbea?\n22 Ƒe gbogbo aɖewoe nye esia tso esime Yehowa kpe ɖe mía nɔvi amesiaminawo ŋu wona míetsɔ ŋkɔ sia si na míeto vovo. Tso ɣemaɣi va ɖo fifia ɖe, ɖe Satana te ŋu tsyɔ nu Mawu ƒe amewo dzi be woagaɖe dzesi oa? Ðe wòna wòsesẽ be woakpɔ vovototo si le woawo kple alakpasubɔsubɔhawo dome la dze sia? Kurakura o! Ke boŋ vovototo si le mí Mawu ƒe ɖasefowo kple subɔsubɔha bubuwo dome la yi edzi le dzedzem nyuie fifia wu tsã. (Mixlẽ Mixa 4:5; Maleaxi 3:18.) Ɛ̃, amewo va nya Mawu ƒe ŋkɔa tɔ ɖe mía ŋu ale gbegbe be ne ŋkɔ ma nya do le ame aɖe nu egbea ko la, wogblɔna be Yehowa Ðasefoe wònye. Alakpasubɔsubɔha gbogbo siwo li egbea mete ŋu vu tsyɔ Yehowa ƒe tadedeagu vavãtɔ dzi o, ke boŋ ‘eli ke sesĩe eye wòkɔ ta gbɔ towo ŋu.’ (Yes. 2:2) Yehowa subɔsubɔ kple eƒe ŋkɔ kɔkɔea de dzi egbea nyateƒe!\n23. Nu vevi kae Psalmo 121:5 na míenya tso Yehowa ŋu, si doa ŋusẽ mí vevie?\n23 Aleke gbegbe wòdoa ŋusẽ míi ye nye esi be míenyae be Yehowa akpɔ mía ta tso Satana ƒe amedzidzedzewo me egbea kple etsɔme siaa! (Ps. 121:5) Eya ta esɔ be míawo hã míase le mía ɖokui me abe hakpala ene esime wògblɔ be: “[Dzidzɔtɔwoe nye] dukɔ, si ƒe Mawu Yehowa nye; dukɔ, si wòtia wɔ domenyinu na eɖokui.”—Ps. 33:12.\n^ mm. 20 Kpɔ Ta 7 lia, axa 72-74, hena nyatakaka siwo ku ɖe radio zazã ŋu.\nAleke Fiaɖuƒea Nye Nu Ŋutɔŋutɔ Na Wòe?\nNu kae Fiaɖuƒea wɔ tso Mawu ƒe ŋkɔ ŋu?\nAkpa kae nàte ŋu awɔ le Mawu ƒe ŋkɔa ŋu kɔkɔ me?\nNu ka tae wònye dada na wò be Mawu ƒe ŋkɔ le ŋuwò eye nèdi vevie be yeaɖe gbeƒã ŋkɔ ma ƒe vevienyenye na amewo?\n“Kɔkɔe, Kɔkɔe, Kɔkɔe Enye Yehowa”\nNu ka tae Biblia tsɔ kɔkɔenyenye do ƒome kple nyonyoe?\nBiblia Ŋuti Ðeɖefia Tɔxɛ


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga German Gujarati Hiligaynon Hindi Hungarian Icelandic Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tahitian Telugu Thai Tshiluba Tsonga Turkish Twi Ukrainian Urdu Vietnamese Zulu\nLE BIBLIA ƒe nuŋlɔɖia gbugbɔgaŋlɔ me la, Kristotɔ gbãtɔwo koŋue nye amesiwo zã blemasinuŋɔŋlɔgbalẽ si woyɔna be codex gbã—si nye agbalẽ, ke menye agbalẽxatsaxatsa o. Gake Kristotɔawo medze Biblia ƒe agbalẽawo katã nuƒoƒoƒu be wòanye agbalẽ ɖeka gɔme enumake o. Flavius Cassiodorus ye dze afɔ vevi aɖe si ana woaƒo Biblia-gbalẽwo nu ƒu aŋlɔ wòanye agbalẽ ɖeka la ɖeɖe gɔme le ƒe alafa adelia me, esi nye nusi wɔwɔ va bɔ fifia.\nWodzi Flavius Magnus Aurelius Cassiodorus ɖe ƒome aɖe si si alɔme le la me le ƒe 485-490 M.Ŋ. me lɔƒo le Calabria si le egbegbe Italy ƒe anyiehegome ʋĩ. Enɔ agbe le ŋutinya ƒe ɣeyiɣi si me zitɔtɔ nɔ Italy, esime Gothtɔwo xɔ woƒe ƒukpo afã la gbã eye emegbe Byzantiumtɔwo hã va xɔe la me. Esi Cassiodorus xɔ abe ƒe 60 alo 70 ene la, etu Vivarium saɖagaxɔ kple agbalẽdzraɖoƒe si te ɖe eƒe aƒe ŋu le Squillace, Calabria.\nBiblia Me Tola Ðɔŋuɖo Aɖe\nBiblia ƒe amesiame si susue nye nusiwo ŋu Cassiodorus tsi dzi ɖo vevie dometɔ ɖeka. Ŋutinyaŋlɔla Peter Brown ŋlɔe be: “Le Cassiodorus ƒe nukpɔsusu nu la, ele be woazã Latingbe nyanya ƒe akpa sia akpa atsɔ akaka Ŋɔŋlɔawo ne woasu amesiame si. Ele be woazã kpekpeɖeŋunu siwo dzi woto va yi tsɔ srɔ̃ blemagbalẽwo alo gbugbɔ wo ŋlɔ la katã be woatsɔ ase Ŋɔŋlɔawo gɔme eye woagbugbɔ wo aŋlɔ wo me nakɔ. Ele be woazã Latingbea ŋuti nunya ɖesiaɖe be wòanɔ xlã ƒom Mawu ƒe Nya la si le abe ɣe gã aɖe ene, abe ɣletinyigbawo ƒe xlãƒoƒo ɣea ƒe ɖoɖo yeye aɖee wowɔ ene.”\nCassiodorus ƒo gbegɔmeɖelawo kple gbeŋutisenyalawo nu ƒu ɖe Vivarium saɖagaƒeme hena ŋkuléle ɖe Biblia bliboa ŋu tsitotsito kple eƒe agbalẽawo nuƒoƒoƒu agbugbɔ aŋlɔ wòanye agbalẽ ɖeka eye eya ŋutɔ nɔ zi me na ŋɔŋlɔawo me toto dɔ si wòtsɔ beléle blibo wɔe. Agbalẽnyala ʋɛ aɖewo ko sie wòtsɔ dɔ sia dee. Mele be woatsɔ dzitsitsi atrɔ nusiwo wosusu be enye egbugbɔŋlɔlawo ƒe vodada kple susu be eɖɔm ɖo yewole o. Ne nya aɖe ku ɖe gbeŋutise ŋu la, ele be woabu Biblia ƒe blemasinuŋɔŋlɔgbalẽwo be wokpɔ ŋusẽ wu Latingbe me tɔ siwo dzi woda asi ɖo ɣemaɣi. Cassiodorus gblɔ be: “Ele be woana alesi wozã . . . gbeŋutisea le emee nanɔ nenema, elabena nusi mele eteƒe o mate ŋu age ɖe nuŋɔŋlɔ si wonya be etso gbɔgbɔ me la me o. . . . Ele be woana mɔ siwo nu wogblɔ nyawo ɖo le Biblia me, eƒe kpɔɖeŋunyagbɔgblɔwo, kple adaganawo nanɔ nenema wo matrɔmatrɔe, ne woto vovo na Latingbe me tɔwo sasasã hã, eye nenema ke nye ‘Hebrigbe’ me nuŋkɔ akuakuawo hã.”—The Cambridge History of the Bible.\nGrandior Blemasinuŋɔŋlɔgbalẽ La\nWode dɔ asi na Vivarium saɖagaƒea me nugbugbɔgaŋlɔlawo be woagbugbɔ Biblia ƒe tata ƒomevi etɔ̃ ya teti aŋlɔ ɖe Latingbe me. Anye Blema Latingbe me asinuŋɔŋlɔ, si nye gɔmeɖeɖe si wowɔ le ƒe alafa evelia ƒe nuwuwu lɔƒo lae nɔ akpa gbãtɔ si me babla asieke nɔ la me. Latingbe me Vulgate si nu Jerome wu le ƒe alafa atɔ̃lia ƒe gɔmedzedze lɔƒo lae nɔ tata evelia me. Woɖe akpa etɔ̃lia si nye Grandior Blemasinuŋɔŋlɔgbalẽ, si gɔmee enye “blemasinuŋɔŋlɔgbalẽ gã” la, tso Biblia-gɔmeɖeɖe etɔ̃ me. Woƒo Biblia ƒe agbalẽwo katã nu ƒu wonye babla ɖeka le tata eve mamlɛ siawo me.\nEdze abe Cassiodorus ye nye ame gbãtɔ si ta Latingbe me Bibliawo wonye babla ɖeka ene, eye wòtsɔ ŋkɔ pandectae na wo. * Ðikekemanɔmee la, enya be ede ame dzi ale gbegbe be woabla Biblia ƒe agbalẽwo katã wòanye agbalẽ ɖeka, ana ɣeyiɣi gbogbo si wòxɔna hafi woadi nya le babla gbogbo siwo li me la natɔ.\nTso Anyiehe Italy Va Ðo Britain Ƒukpowo Dzi\nLe Cassiodorus ƒe ku megbe teti (si anye le ƒe 583 M.Ŋ. lɔƒo) la, Grandior Blemasinuŋɔŋlɔgbalẽa dze kaka gɔme. Wosusui be ɣemaɣi woɖe Vivarium ƒe agbalẽdzraɖoƒea me gbalẽ aɖewo yi Lateran gbalẽdzraɖoƒe si nɔ Roma. Le ƒe 678 M.Ŋ. me la, Anglo-Saxon saɖagaxɔnunɔla Ceolfrith ye tsɔ asinuŋɔŋlɔa va Britain Ƒukpowo dzii esime wòtrɔ gbɔna tso Roma. Alea wòwɔ blemasinuŋɔŋlɔgbalẽ sia va ge ɖe saɖagaƒe eve siwo le Wearmouth kple Jarrow la me, siwo nu Ceolfrith nɔ le afisi nye Northumbria, England, egbea.\nCassiodorus ƒe Biblia si wobla ɖekae la anya dzɔ dzi na Ceolfrith kple eƒe saɖagaxɔmenɔlawo le esi ezazã le bɔbɔe ta. Eyata le ƒe bla nanewo megbe la, woɖe Biblia blibo vovovo etɔ̃ si wobla ɖekae la ɖe go. Esi gakpɔtɔ li la koe nye agbalẽ gã si woyɔna be Amiatinus Blemasinuŋɔŋlɔgbalẽ. Axa 2,060 ye le agbalẽ sia si woŋlɔ ɖe nyigbalẽ zɔzrɔ̃e dzi eye eƒe axa ɖesiaɖe didi sentimeta 51 eye wòkeke sentimeta 33. Agbalẽ bliboa kple eƒe akpa ƒe titrime nye sentimeta 25 eye eƒe kpekpeme nye kilogram 34. Eya koe nye Latingbe me Biblia siwo woŋlɔ wònye agbalẽ babla ɖeka siwo gakpɔtɔ li ƒe xoxotɔ kekeake. Ƒe alafa 19 lia me Biblia-ŋutinunyala xɔŋkɔ Fenton J. A. Hort de dzesi blemasinuŋɔŋlɔgbalẽa le ƒe 1887 me. Hort gblɔ be: “Dɔ si [blemasinuŋɔŋlɔgbalẽ] sia si ŋu wolé fɔ ɖo ŋlɔ wɔ ɖe egbegbetɔwo gɔ̃ hã dzi la kple nukunu dome medidi o.”\nWogbugbɔe Yi Italy\nGrandior Blemasinuŋɔŋlɔgbalẽ gbãtɔ si Cassiodorus na woŋlɔ la bu. Gake esi woŋlɔ ɖe eyome, si nye Anglo-Saxon Amiatinus Blemasinuŋɔŋlɔgbalẽ ya va ɖo Italy le enuwuwu vɔ megbe teti ko. Ɣeyiɣi kpui aɖe do ŋgɔ na Ceolfrith ƒe ku la, eɖoe be yeatrɔ ayi Roma. Etsɔ eƒe Latingbe me asinuŋɔŋlɔ Biblia etɔ̃awo dometɔ ɖeka ɖe asi be yeayi aɖana Papa Gregory II. Ceolfrith ku le mɔa dzi le ƒe 716 M.Ŋ. me, le Langres si le France. Gake eƒe mɔzɔhatiwo tsɔ eƒe Biblia la heyi mɔzɔzɔa dzi. Mlɔeba la wotsɔ eƒe blemasinuŋɔŋlɔgbalẽ la va da ɖe Amiata-to ƒe saɖagaxɔ me gbalẽdzraɖoƒe, le titina Italy afisi wotsɔ ŋkɔ nɛ le be Amiatinus Blemasinuŋɔŋlɔgbalẽ. Le ƒe 1782 me la, wotsɔ asinuŋɔŋlɔgbalẽ sia yi ɖe Medicean-Laurentian ƒe Agbalẽdzraɖoƒe le Florence, Italy, afisi wòva zu agbalẽdzraɖoƒe sia ƒe kesinɔnu vevitɔ kekeake le.\nVi kae Grandior Blemasinuŋɔŋlɔgbalẽ la ɖe na mí? Tso Cassiodorus ŋɔli ke la, nugbugbɔŋlɔlawo kple agbalẽtalawo dina be yewoata Biblia si woabla ɖekae la wu. Vaseɖe egbea la, Biblia tata ɖe nɔnɔme sia me nana be nyadidi le eme nɔa bɔbɔe na amewo ale be ŋusẽ si wòkpɔna ɖe woƒe agbe dzi naɖe vi na wo.—Hebritɔwo 4:12.\n^ mm. 9 Edze abe wodze Biblia bliboa ŋɔŋlɔ wòanye agbalẽ ɖeka ɖe Helagbe me tso ƒe alafa ene alo atɔ̃lia me ke ene.\nGrandior Codex ƒe mɔzɔzɔ\nAmiatinus Codex ƒe mɔzɔzɔ\nEtame: Amiatinus “Codex” Miame: Wota Ezra ɖe Amiatinus “Codex” me\nƉoe Ɖe Amewo Ɖoe Ɖe Amewo Biblia la Babla Ðekae\nw01 5/1 axa 29-30


Etso Nyɔ! ŋlɔla si le Dominican Republic gbɔ\nNE DƆ le wuwòm le afisi didi ŋutɔ tso aƒewòme ɖe, nukae nàdi be yeaɖu? Atikutsetse kple amagbe siwo le mia de ate ŋu ava susu me na wò, alo àɖo ŋku ʋulã alo tɔmelã tadi vivi si nɔwò lɔ̃a wɔwɔ dzi. Gake ɖe gbegãdzi, si wogayɔna be ayo alo galik, adzro wòa?\nƑe 3,500 aɖewoe nye esi va yi, esime Israel-viwo zɔ mɔ to Sinai-gbedzi la, wogblɔ be: “Míeɖo ŋku tɔmelã, siwo míeɖuna le Egipte dzodzro, kpakple adzamatre, aɖiba, agumetaku, sabala kple gbegãdziwo dzi.” (Mose IV, 11:4, 5) Ẽ, gbegãdzi dzro wo vevie. Gbegãdzi ɖuɖu vivia Yudatɔwo nu ale gbegbe be woyɔa wo ɖokui be gbegãdzi ɖulawo.\nAleke Israel-viwo wɔ hafi gbegãdzi ɖuɖu va vivia wo nu nenema gbegbe? Wozã gbegãdzi le woƒe nuɖuɖu me ƒe 215 sɔŋ siwo wonɔ Egipte. Tomenukuku aɖewo ɖee fia be Egiptetɔwo dea gbegãdzigble xoxoxo hafi Yakob kple eƒe ƒomea ʋu yi afima. Helatɔwo ƒe ŋutinyanyala Herodotus ka nya ta be Egipte dziɖuɖumegãwo ƒlea sabala, radish, kple gbegãdzi gbogbo aɖewo ŋutɔ ɖana na kluvi siwo nɔ woƒe piramidwo tum na wo. Le gbegãdzi gbogbo siwo wodena dɔwɔlaawo ƒe nuɖuɖu me ta la, ewɔ abe ŋusẽ nɔa wo ŋu eye wonɔa te ɖe nɔnɔmewo nu nyuie wu ene. Egiptetɔwo tsɔ nu xɔasi geɖe siwo dome gbegãdzi hã nɔ, de Farao Tutankh-amen ƒe yɔdo me esi woɖii. Le nyateƒe me la, asixɔxɔ aɖeke mele gbegãdzi ŋu na kukuawo ya o, gake enye viɖenu gã aɖe ŋutɔ na agbagbeawo.\nAtike Nyui Aɖee\nÐɔktawo zãa ayo alo galik tsɔa da dɔ na woƒe dɔnɔwo tso gbaɖegbe ke. Ƒe alafa geɖee nye esi va yi la, Helatɔ atikewɔla Hippocrates kple Dioscorides na wozãe na amesiwo ƒe ƒodo da atsi, amesiwo xɔ kpodɔ, kansa, abi, dɔxɔleameŋuwo, kple dzidɔ. Le ƒe alafa 19 lia me la, Franseawo ƒe atikedokpɔla Louis Pasteur srɔ̃ nu tso gbegãdzi ŋu eye wògblɔ be ekpɔa nuwo ta tsoa dɔlékuiwo si me. Le ƒe alafa 20 lia me la, Albert Schweitzer, si nye ɖɔkta mawunyadɔgbedela nyanyɛ aɖe zã ayo tsɔ da ʋunyenyedɔ kple dɔléle bubuwoe le Afrika. Esime Russia-srafowo ƒe ɖɔktawo ƒe atikewo vɔ le Xexemeʋa II wɔɣi la, wozã ayo tsɔ da dɔ na asrafo siwo xɔ abi. Eyatae wova yɔe be Russiatɔwo ƒe penisilin ɖo. Nyitsɔ laa la, dzɔdzɔmeŋutinunyalawo srɔ̃ nu tso alesi gbegãdzi nana ʋu sina toa ʋukawo me nyuie ŋu.\nAmenyinu tɔxɛwo le gbegãdzi me, eye wònye atike nyui aɖe hã, gake eƒe ʋeʋẽ kple vivi hã le etɔxɛ ŋutɔ. Afikae wode gbegãdzigble le gbã? Numiemieŋutinunyala aɖewo xɔe se be titina Asiae wòtso hafi va kaka ɖe xexeame godoo. Mina míalé ŋku ɖe xexeame ƒe ɣetoɖoƒenyigba aɖe si dzi gbegãdzi bɔ ɖo ŋutɔ la ŋu akpɔ.\nGbegãdzigble Dede le Constanza\nYame fana le Constanza-bali si le Dominican Republic me nyuie. Esi towo ƒo xlã balia ta la, anyigbaa nyo eye tsi dzana nyuie le afima. Constanza nye teƒe si sɔ ŋutɔ na gbegãdzigble dede.\nLe September alo October me la, agbledela siwo le Constanza ŋlɔa nu, dzobona anyigba heƒua kpo legbelegbe siwo ƒe kekeme nɔna abe meta ɖeka ene. Wogaɖea do siwo meyi to tututu o la ɖe kpoawo dzi le fli etɔ̃ alo ene me, siwo me woaƒã gbegãdziawo ɖo. Le ɣeyiɣi ma ke me la, dɔwɔlawo flia gbegãdziawo ɖa tso wo nɔewo ŋu ɖekaɖeka. Ne wode gbegãdziawo tsi me abe miniti 30 ene vɔ la, dɔwɔlawo ƒãa wo ɖe do siwo woɖe ɖe kpoawo dzi me. Gbegãdzi wɔna nyuie le vuvɔŋɔli si nu mesẽna akpa o le Dominican dukɔa me.\nWodzea gbegãdzi hoho gɔme le March alo April me. Gbegãdziawo ɖona, eye dɔwɔlawo hoa wo hegblẽa wo ɖe kpoawo dzi ŋkeke atɔ̃ alo ade. Emegbe wofɔa wo, lãa woƒe gɔmegbɔ kple nugbɔ, hedea wo nugo siwo woyɔna be cribas me. Wogblẽa nugo siwo me gbegãdzi lea ɖe ŋdɔgbe ŋkeke ɖeka be woaƒu. Emegbe esɔa gbe na dzadzra.\nAyo Sue aɖe Kura Gɔ̃ Hã Ʋẽna Ŋutɔ\nWò ŋɔti ase ayo alo galik ŋkɔ xoxo ne eƒe ɖe le nuɖuɖu si ŋu wowɔ atadi vivi aɖe ɖo, alo salada aɖe si nèbɔbɔ nɔ anyi be yeaɖu la me. Ke nukatae meʋẽna ne ele tsro me o? Atikemenu sẽŋu siwo le ayo alo galik me la meʋẽna o negbe ɖe wogbãe, flii, alo tui hafi. Ne èɖe ayo ɖeka hetu la, atikemenu si woyɔna be alliinase va tsakana kple bubu si nye alliin. Enumake nusi dona tsoa emee nye allicin, si gbɔ galik ƒe ʋeʋẽ kple vivi tsona.\nNe èɖu ayo mumu sue aɖe la, ɖeko wònɔna abe allicin si le eme ye wó ɖe nume na wò ene. Eʋẽna na wò nyuie loo alo meʋẽna na wò nyuie o, ne ènya ɖui ya ko la, eƒe ʋeʋẽ axɔ ŋutiwò katã. Ðe nàte ŋu awɔ nane atsɔ aɖe alesi ayo ʋẽna le ame ŋu dzi akpɔtɔa? Àte ŋu aɖu parsley (persil) alo adrike si wogayɔna be plingota—be galik nagaʋẽ le ŋuwò fũ o.\nGake nyae be wò dzitodzitowo me koŋue gbegãdzi tsona hafi ʋẽna le ŋuwò. Ne èɖu gbegãdzi la, wò dɔmenuwo ɖonɛ ɖe wò ʋukawo me, eye ʋukawo hã ɖonɛ ɖe dzitodzitoawo me. Ne èle gbɔgbɔm la, eƒe ʋeʋẽa dona henɔa ŋuwò. Eyata numeklɔtikewo kple parsley meɖea ayo ƒe ʋeʋẽ le ame ŋu o. Ðe kuxi sia gbɔ kpɔnu aɖe koŋ lia? Ðeke meli ale o. Gake ne mia kple amesiwo katã dome nèle mieɖu ayo alo galik la, ekema ɖewohĩ ame aɖeke magase eƒe ʋeʋẽ le nɔvia ŋu o!\nLe dukɔ geɖe me la, gbegãdzi si wogayɔna be ayo alo galik megbea nuɖuɖu aɖeke me nɔnɔ o. Eye le teƒe siwo womeɖunɛ le edziedzi o kura gɔ̃ hã la, gbegãdzi ɖula geɖe xɔe se be eŋuti viɖeawo sɔ gbɔ sã wu nusiwo wòagblẽ le ame ŋu.—g05 9/22.\nWole gbegãdzi siwo woho la siam\nNukatae ne wogbã ayo ko hafi wòʋẽna ɖo?\nƉoe Ɖe Amewo Ɖoe Ɖe Amewo “Míeɖo Ŋku . . . Gbegãdziwo Dzi!”\ng 1/06 axa 28-29


“Nu Ka Tae Mawu Zi Kpi?” Ðe Mawu Tsɔa Ðe Le Eme Nama?\n“MEBIANA ZI GEÐE BE: NU KA TAE MAWU ZI KPI?”— Nya mae Papa Benedict XVI gblɔ esi wòɖi tsa yi afi si nye fuwɔamegaxɔ tsã le Auschwitz, Poland.\nNE AFƆKUWO DZƆ LA, ÐE NÈNƆA ÐOKUIWÒ BIAM BE ‘NU KA TAE MAWU ZI KPI?’ ALO ÐE NUDZƆDZƆ GBÃDZINAME AÐE SI DZƆ ÐE DZIWÒ LA NA NÈBU BE MAWU METSƆ ÐEKE LE EME NA YE OA?\nÐewohĩ àse le ɖokuiwò me abe Sheila si le Amerika ene. Ƒome si me tɔwo doa vevie mawusubɔsubɔ me wonyii le, egblɔ be: “Menya Mawu tso ɖevime be eyae nye mía Wɔla. Ke hã mebui be ele adzɔge tso gbɔnye. Menya be èléa ŋku ɖe ŋunye, gake tso adzɔge. Menya be Mawu melé fum ya o, gake nyemexɔe se be etsɔa ɖe le eme nam o.” Nu ka tae Sheila meka ɖe edzi be Mawu lɔ̃ ye o? Egblɔ be: “Afɔkuwo dzɔ ɖe míaƒe ƒomea dzi tri ɖe enu, eye edze abe Mawu menɔ kpekpem ɖe mía ŋu le mɔ aɖeke nu o ene.”\nÐewohĩ èxɔe se be Mawu Ŋusẽkatãtɔ la li abe Sheila ke ene. Gake anɔ wɔwɔm na wò be ɖe Mawu tsɔa ɖe le eme na ye nyateƒe hã? Ame dzɔdzɔe Hiob si xɔe se be ŋusẽ kple nunya le Wɔlaa si hã, ke ɖi. (Hiob 2:3; 9:4) Esi afɔkuwo dzɔ ɖe Hiob dzi tri ɖe enu, eye wòdze abe mɔkpɔkpɔ aɖeke meli o ene la, ebia Mawu be: “Nu ka tae nèɣla wò ŋkume ɖem, eye nèle buyem wò futɔe?”—Hiob 13:24.\nNya kae Biblia gblɔ? Ðe wòle be míabu fɔ Mawu ne afɔku aɖe dzɔa? Ðe kpeɖodzi aɖe li be Mawu tsɔa ɖe le eme na amegbetɔwo katã kple mía dometɔ ɖe sia ɖea? Ðe míate ŋu agblɔ ŋutɔŋutɔ be, Mawu nya mí, sea nu gɔme na mí, sea veve ɖe mía nu eye wòkpena ɖe mía ŋu le míaƒe kuxiwo mea?\nLe nyati siwo kplɔ esia ɖo me la, míadzro nu siwo míate ŋu asrɔ̃ tso ale si Mawu léa be na mí to eƒe nuwɔwɔwo dzi la me. (Romatɔwo 1:20) Eyome míadzro nu si Biblia gblɔ tso ale si Mawu léa be na mí la me. Zi ale si ‘míeva le Mawu nyam’ to eƒe nuwɔwɔwo kple eƒe Nya la dzi la, ana míaka ɖe edzi be ‘eléa be na mí.’—1 Yohanes 2:3; 1 Petro 5:7.\nNu kae ɖo kpe edzi be Mawu tsɔa ɖe le eme na mí vevie?


Nya Nyui Na Amewo Katã, Yesu Ŋuti Nya Nyui\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Isoko Italian Japanese Kazakh Kikongo Kikuyu Kinyarwanda Kirghiz Kirundi Kisonge Kongo Korean Lingala Lithuanian Luo Malagasy Maltese Maya Mazatec (Huautla) Mixe Mizo Moore Myanmar Nahuatl (Northern Puebla) Ngabere Norwegian Nzema Ossetian Papiamento (Curaçao) Polish Portuguese Quechua (Bolivia) Quichua (Imbabura) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nNya Nyui Na Amewo Katã\nYesu ƒe tsitretsitsia de dzo eƒe nusrɔ̃lawo me eye wòna dzi ɖo wo ƒo. Enɔ alea, vevietɔ le apostolo Paulo gome. Ekaka nya nyuia le Asia Sue kple Mediterranea ƒe nutoa me, enɔ hamewo ɖom henɔ ŋusẽ dom Kristotɔwo be woanɔ tsitre sesĩe le agbe gbegblẽ nɔnɔ ƒe tetekpɔwo kpakple yometiti sesẽwo me. Togbɔ be kuxi mawo nɔ anyi hã la, ame geɖe va zu Kristotɔwo.\nWova lé Paulo ŋutɔ hã de gaxɔ me emegbe. Togbɔ be enɔ gaxɔ me hã la, eŋlɔ agbalẽ geɖe tsɔ do ŋusẽ Kristo hameawo. Exlɔ̃ nu wo tso kuxi bubu aɖe si ganye ŋkubiãnya wu la ŋu: eyae nye xɔsegbegbe. Mawu ƒe gbɔgbɔ kɔkɔe la ʋã Paulo wòkpɔe do ŋgɔ be “amegãxi nyanyrawo,” siwo gblɔa “nya totrowo” la age ɖe wo dome, eye “woahe nusrɔ̃lawo ɖe wo ɖokuiwo ŋu.”—Dɔwɔwɔwo 20:29, 30.\nKaka ƒe alafa gbãtɔ ƒe nuwuwu naɖo la, xɔsegbegbe sia dze egɔme. Ɣeyiɣi ma lɔƒo mee Yesu si wofɔ ɖe tsitre la tsɔ Nyaɖeɖefia me gbedeasi si nɔ dzesiwo me eye wòku ɖe nu siwo ava dzɔ le etsɔme ŋu la na Yohanes. Abe ale si Yohanes ŋlɔe ɖi ɣemaɣi ene la, tsitretsiɖeŋulawo loo alo alakpanufialawo mate ŋu axe mɔ na Mawu be wòagana tame si wòɖo le gɔmedzedzea me ɖe ameƒomea kple anyigba ŋu la nava eme o. “Dukɔ sia dukɔ kple to sia to kple gbegbɔgblɔ sia gbegbɔgblɔ kpakple ame ɖe sia ɖe ƒomevi” ase Mawu Fiaɖuƒe ŋuti nya nyui la. (Nyaɖeɖefia 14:6) Woagbugbɔ aɖo Paradiso anyi ɖe anyigba dzi, eye ame sia ame si lɔ̃ be yeawɔ Mawu ƒe lɔlɔ̃nu la anɔ eme!\nÐe màlɔ̃ ɖe edzi be esia nye “nya nyui” oa? Ne nenemae la, ekema srɔ̃ nu geɖe tso Mawu ƒe gbedeasi si le Biblia me na ameƒomea kpakple ale si wòate ŋu aɖe vi na wò fifia kple etsɔme siaa la ŋu.\nÀte ŋu axlẽ Biblia le Internet dzi le www.jw.org. Àkpɔ agbalẽ gbadza si nye Nya Nyui Si Tso Mawu Gbɔ! kple agbalẽ si nye Nuka Tututue Nye Biblia ƒe Nufiafia? kpakple bubu geɖewo hã axlẽ le mia degbe me. Agbalẽ siawo dzro nu si tae míate ŋu aka ɖe Biblia dzi kple ale si míate ŋu awɔ eƒe aɖaŋuɖoɖowo dzi le míawo ŋutɔwo ƒe agbenɔnɔ kpakple míaƒe ƒomea me la me. Alo àte ŋu abia numeɖeɖe bubuwo Yehowa Ðasefowo dometɔ ɖe sia ɖe.\n—Numeɖeɖe siawo tso Dɔwɔwɔwo, Efesotɔwo, Filipitɔwo, Kolosetɔwo, Filemon, 1 Yohanes, Nyaɖeɖefia.\nƉoe Ɖe Amewo Ɖoe Ɖe Amewo Nya Nyui Na Amewo Katã


1 MA KORINTOSE 8 AKP - Kiniɔ ne, lobie sɔ loɣere mi ira - Bible Search\n1 MA KORINTOSE 7 1 MA KORINTOSE 9\n1 MA KORINTOSE 8\nKuka I Aɖera Wa Masu Masɔrɛ Aɣɔ Iso\n1Kiniɔ ne, lobie sɔ loɣere mi ira i araɖea wa masu masɔrɛ aɣɔ iso. Boɣe sɔ bo ɔɖuɖu ba iwola, fiɛ boɣe ana sɔ iwola sɛ itã ɔturi ɔkɔlɛ so kato. Ɣɛɛ kuɖɔɛ ne, ɔle kusɛ kupia ɔturi. 2Ɔbiara gɔ lobu sɔ ɔɣe ara ne, ɔtsue sɔ ɔ̃itsue ɔro pelepele. 3Ɣɛɛ ngɔ nsɛ ɔɖɔɛ Ɣaa ne, Ɣaa ɣe wũ.\n4Nnɛ loto loɣere mi i araɖea wa masu masɔrɛ aɣɔ iɖe iso ne, boɣe sɔ aɣɔ kuawɛ̃ na i kayiiso fiɛ boɣe ana sɔ maɣaa kumawɛ̃ ana na, Ɣaa ɔwɛ̃ saã ɔɖe mpia. 5Ɣɛɛ sɔ maturi sɛ maɣɛ sɔ aɣɔ gu masate pia i kato ɣee karɔ̃ ngbe fiɛ aɣɔ wagbe ɔsi gbodzoo ana ne, 6bo boɣe sɔ Ɣaa ɔwɛ̃ saã mpia. Ɔ̃ nɖe Ɔse gɔ lobara ara ɔɖuɖu fiɛ ɔ̃ bosi ngbã botã. Sate ɔwɛ̃ saã gɔ mpia nɖe Yesu Kristo gɔ iso i Ɣaa ɔki ɔbara ara ɔɖuɖu fiɛ ɔ̃ iso iki bosi ngbã.\n7Iiɖe ɔbiara nɣe ɔnukuare gɔgbe. Ara wa i maturi ɔɖi masɛ mato masɔrɛ ne, si maɖe aɖera wa masu masɔrɛ wã ne, masɛ mabu sɔ aɣɔ aɖera aɖe. Ma kaɣere ga nna ɔle sɛ katã ma ipɔ sɔ maɔpukutura so i aɖera wa maɖe ɔso. 8Iiɖe aɖera loatã sɔ bo gu Ɣaa inyɔ ndɛ̃ aanina. Fiɛ iito kuira si boiɖe ara wamɔ. Ngbɔ ame boibana kuira si boɖe ara wamɔ ana ne.\n9Ɣɛɛ minyɔ kukaakɔ sɔ mi isɛguso nɛ ame mipia iibakɔ ngɔ kafɔkaɖe nna ɔle ipia i ikpi ame. 10Bu nyɔ sɔ si ngɔ kafɔkaɖe nna ɔle ɔnya fɔ gɔ fɔ mba ɔle i kafɔkaɖe ame to aɖe ara i kuɣɔ iyo ne, nda iabara wũ? Ɔ̃abu sɔ ɔ̃ wũ ɔ̃awo aɖera ɔsɛ aaɖe i kuɣɔ iyo ame mmɔ faa. 11Ne ɔso ne, fɔ ɔnyii gɔ iti i Kristo ɔkpi fiɛ ɔ̃ kafɔkaɖe na ɔle to ɔ̃ayu ala nnɛ abara i fɔ iwola iti. 12I ɔri gɔgbe iso ne, ato aɣɛrɛ Kristo sɔ atã manyii fɔɖedze ma kafɔkaɖe nna ɔle to maana imararãso i ma situ ame. 13Ne ɔso si wũ aɖera atã wũ ɔnyii ɔbara ikpi ne, loibaɖe aɖera wa masu masɔrɛ aɣɔ lonya sɔ iibatã wũ ɔnyii ɔbo i ikpi ame.


Woɖo Kpe Oti Nutome Xɔxɔ Dzi Kple Kpekpe Gã Aɖe Le Jasikan - Volta Online\nWoɖo Kpe Oti Nutome Xɔxɔ Dzi Kple Kpekpe Gã Aɖe Le Jasikan\nby Volta Online May 22, 2018 May 22, 2018 121992\nMenɔ bɔbɔe le kɔsiɖa ƒe nuwuwu kura le Buem nutome toxɔdu Jasikam me o le esime nutoame vidzidzi siwo da asi ɖe Oti nutome xɔxɔ dzia, akpe nanewo ƒoƒu hena woƒe kpekpe gbãtɔ wɔwɔ. Nutoame fiawo, Nyɔnufiawo, Dunyahelawo kple ɖetsɔlemela vovowoe kpeta he kpɔ gome le kpekpeame le Jasikan R.C gɔmedzesukukpodzi.\nNuŋɔŋlɔ aɖe siwo woɖe fiã ƒe ɖewoe nye: Oti nutome hena ŋgɔyiyi, Miedzi Hohoe le Oti nutome o, Miakatã mieda asi ɖe Oti nutome xɔxɔ dzi.\nKrachi nutome fiagã Nana Mprah Busemuna evelia, amesi nye dɔwɔha sile ŋgɔ na nutoame xɔxɔa ɖe gbeƒã kuɖe dɔwɔha ƒe agbalẽdziglã, Dr. Kwaku Addeah ƒe megbetɔtrɔ ŋuti. Ebe yexɔe se be eƒe megbetɔtrɔ agbugbɔ ado ŋusẽ amegeɖewo be woawo hã woɖe wotɔwɔƒewo ɖego kuɖe nutoame xɔxɔ ŋu.\nEyidzi heɖe eme be ,ɖoɖowo le tome hena ameyinugbea ɖoɖo ɖe tɔgbeawo gbɔ le mɔ tɔxɛe aɖe dzi.\nAƒetɔ Martin Akoetey, amesi nye dɔwɔha ƒe nugɔmekunyawodzikpɔla de dzesie be yewo ƒe numekukuwo ɖe fiã be , tso esime yewo dze Oti nutome xɔxɔ ƒe ɣlidodo fia ƒe blaatɔ̃ aɖewoe nye si gake naneke medze be Hohoe tɔwo hã le megbe na yewo o.\nEbe do ŋgɔ na Ghana dukɔa ƒe ɖokuisixɔxɔa, Hohoe tɔwo wome lɔ̃ ɖe Trans Volta Togoland ƒe gegeɖe Ghana mea dzi o le susu mata mele be yewoa ɖemɔ na wo woano Oti nutoame o.\nAƒetɔ Samuel Duedu, amesi nye Jasikan tɔwo he Amankradoa na υu sinye Land Rover habɔbɔa ƒe alɔdze sile Jasikan hena zazã le woƒe dɔwɔwɔ me.\n‘Gas’ Zãlawo Tsi Tokotoko Me Le ‘Gas’ Dzralawo Ƒe Dɔwɔnuwo Dadaɖi Me\nAdaklutɔwo Kpɔ Gome Le Lãmesẽ Dodokpɔ Me\nVolta Online May 24, 2018 May 25, 2018\nNukpeta sitsofe November 16, 2019 at 11:35 pm\nHmmm are we safe?


1 Mose 6—Ame Dzɔtsuwo Nɔ Anyigba Dzi | Biblia Me Ŋutinya\nNENYE be ame aɖe gbɔna gbɔwò, eye eƒe kɔkɔme ɖatɔ wò xɔ tame ɖe, nukae nàsusu? Ame la anye ame dzɔtsu! Ɣeaɖeɣi, si va yi la, ame dzɔtsuwo nɔ anyigba dzi. Biblia la gblɔ be mawudɔla, siwo tso dziƒo lae nye wo fofo. Gake aleke ema ate ŋu adzɔe?\nÐo ŋku edzi be mawudɔla vɔ̃ɖi Satana nɔ nu baɖa wɔwɔ dzi ŋutɔ. Edze agbagba be yeana Mawu ƒe dɔlawo nawɔ nuvɔ̃. Emegbe la, mawudɔla siawo dometɔ aɖewo dze egɔme heɖo to Satana. Wodzudzɔ dɔ, si Mawu na wo be woawɔ le dziƒo la wɔwɔ. Eye woɖi va anyigba dzi hetrɔ wo ɖokuiwo wɔ amegbetɔwoe. Ènya nusita wowɔ nenema?\nBiblia la gblɔ be esi Mawu ƒe vi siawo kpɔ nyɔnu dzetugbeewo le anyigba dzi hedi be woanɔ anyi kpli wo la tae. Eyata wova anyigba dzi heɖe nyɔnu siawo. Biblia la gblɔ be esia nye nuvɔ̃, elabena Mawu wɔ mawudɔlawo be woanɔ dziƒo.\nEsi mawudɔlaawo kple wo srɔ̃ nyɔnuawo dzi viwo la, ɖevi siawo to vovo. Ðewohĩ vovototoa medze tututu le gɔmedzedzea me o. Gake wova le tsitsim ɖe edzi, eye woƒe lãme va le sesẽm ɖe edzi vaseɖe esime wotrɔ zu ame dzɔtsuwo.\nAme dzɔtsu siawo vɔ̃ɖi. Eye esi wònye wotri akɔ hesesẽ ŋutɔ ta la, wowɔa nuvevi amewo. Wote kpɔ be woazi amewo dzi woawɔ nu vlo abe woa ŋutɔwo ene.\nHenox va ku, gake ame aɖe nɔ anyigba dzi, si nye ame nyui. Ŋutsu sia ŋkɔe nye Noa. Ɣesiaɣi la, ewɔa nusi Mawu di tso esi be wòawɔ.\nGbeɖeka Mawu gblɔ na Noa be, ɣeyiɣi de na Ye be yeatsrɔ̃ ame vɔ̃ɖiwo katã. Gake Mawu le Noa, eƒe ƒomea, kple lã geɖewo xɔ ge ɖe agbe. Na míakpɔ alesi Mawu wɔ esiae la ɖa.\nMose I, 6:1-8; Yuda 6.


Yesu Ƒe Fiẽnuɖuɖu Mamlɛa | Biblia Me Ŋutinya\nYAWOÐAGBE fiẽsi va ɖo, ŋkeke eve va yi. Yesu kple eƒe apostolo 12 la va dziƒoxɔ gã sia me be woaɖu Ŋutitoto ƒe nuɖuɖu la. Ŋutsu si dzo yina lae nye Yuda Iskariot. Eyina alesi nunɔlawo awɔ alé Yesu la gblɔ ge na wo.\nŊkeke si do ŋgɔ na gbemagbe la koe Yuda yi ɖabia wo be: ‘Ne mekpe ɖe mia ŋu mielé Yesu la, nukae mianam?’ Wogblɔ be: ‘Klosalo blaetɔ̃.’ Eyata Yuda yina amesiawo gbɔ be wòakplɔ wo ayi Yesu gbɔe. Ðe nu ma medzi ŋɔ ŋutɔ oa?\nWoɖu Ŋutitoto nuɖuɖua vɔ. Gake fifia Yesu dze nuɖuɖu tɔxɛ bubu aɖe gɔme. Etsɔ abolo de asi na eƒe apostolowo hegblɔ be: ‘Miɖui, elabena esia enye nye ŋutilã, si woana ɖe mia ta.’ Emegbe wòtsɔ kplu, si me wein le la na wo hegblɔ be: ‘Minoe, elabena esia enye nye ʋu, si woakɔ ɖi ɖe mia ta.’ Biblia yɔ esia be ‘Aƒetɔ ƒe fiẽnuɖuɖu.’\nIsrael-viwo ɖu Ŋutitoto la be wòaɖo ŋku ɣeyiɣi, si me mawudɔla ‘to woƒe aƒewo ŋuti’ le Egipte, gake wòwu ŋgɔgbevi, siwo katã le Egiptetɔwo ƒe aƒewo me la dzi na wo. Gake azɔ la, Yesu di be ye yomedzelawo naɖo ŋku ye dzi kple alesi yetsɔ yeƒe agbe na ɖe wo tae la. Esia tae wògblɔ na wo be woaɖu nuɖuɖu tɔxɛ sia ƒe ŋkeke ƒe sia ƒe.\nLe Aƒetɔ ƒe Fiẽnuɖuɖua ɖuɖu vɔ megbe la, Yesu gblɔ na eƒe apostolowo be woawɔ kalẽ ahasẽ ŋu le xɔse me. Mlɔeba la, wodzi hawo na Mawu eye wodzo. Fifia zã do ŋutɔ, zã ga wuieve va yi. Na míakpɔ afisi woyi la ɖa.\nMateo 26:14-30; Luka 22:1-39; Yohanes ta 13 vaseɖe 17; Korintotɔwo I, 11:20.\nYesu ɖo ŋkuɖodzi ƒe wɔna aɖe si wòle be eyomedzelawo nanɔ wɔwɔm ƒe sia ƒe le Nisan 14 lia dzi la anyi.


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Swahili Swedish Tatar Thai Tsonga Turkish Ukrainian Urdu Vietnamese Zulu\n“Aleke gbegbe nyemehelɔ̃a wò se lae o!”—PSALMO 119:97.\n1. Nukae nye ame akpa gãtɔ ƒe nɔnɔme ɖe Mawu ƒe sewo dzi wɔwɔ ŋu?\nAME geɖe melɔ̃a toɖoɖo Mawu ƒe sewo egbea o. Le ame geɖe gome la, viɖe mele wɔwɔ ɖe ŋusẽtɔ makpɔmakpɔ aɖe ƒe sewo dzi ŋu o. Míele ɣeyiɣi aɖe si me amewo ɖoa agbenɔnɔdzidzenuwo na wo ɖokui, si me nu nyui kple nu gbegblẽ ŋuti liƒowo medzena le nyuie o, eye nu geɖe me do viviti la me. (Lododowo 17:15; Yesaya 5:20) Le nukpɔsusu si le ame geɖewo si le dukɔ geɖe siwo me subɔsubɔhawo mekpɔ ŋusẽ ɖe amewo ƒe agbenɔnɔ dzi le o me ɖeɖe fia me la, numekuku aɖe si wowɔ nyitsɔ laa ɖee fia be “Amerikatɔ akpa gãtɔ di be yewoawɔ nusi sɔ, nusi nyo kple nusi ŋu viɖe le ŋuti nyametsotso na yewo ɖokui.” “Womedi Mawu si ƒe nya me sẽ o. Womedi se kpaɖii aɖeke o. Womedi tatɔ ŋusẽtɔ, agbenyuinɔnɔ alo nu bubuwo ŋuti se aɖeke o.” Hadomegbenɔnɔ ŋuti numekula aɖe gblɔ be egbea la, “wokpɔa mɔ be amesiame naɖo agbenyuinɔnɔ kple nudzeamewɔwɔ ŋuti dzidzenu na eɖokui.” Eyi edzi be: “Ele be ŋusẽtɔ ɖesiaɖe nawɔ eƒe sewo wòasɔ ɖe ameawo ƒe didiwo nu.”\n2. Aleke se ƒe dzedze le Biblia me zi gbãtɔ do ƒome kplikplikpli kple Mawu ƒe yayra kple eƒe ŋudzedzekpɔkpɔ ɖe ame ŋui?\n2 Esi ame gbogbo aɖewo le gbe tɔm asixɔxɔ si le Yehowa ƒe sewo ŋu ta la, ehiã be míana kakaɖedzi si le mía si be míaƒe nyonyo tae Mawu ƒe dzidzenuwo li ɖo me nasẽ ɖe edzi. Anyo be míade ŋugble le nuŋlɔɖi si me se dze le zi gbãtɔ le Biblia me la ŋu. Le Mose I, 26:5 la, míexlẽ Mawu ƒe nya siawo be: ‘Abraham wɔ nye se, nye ɖoɖo kple nye mɔnufiame, siwo megblɔ nɛ la dzi.’ Wogblɔ nya siawo ƒe alafa geɖe hafi Yehowa va tsɔ Mose ƒe Sea na Abraham ƒe dzidzimeviwo. Aleke Mawu ɖo Abraham ƒe toɖoɖo, kple Eƒe sewo dzi wɔwɔ teƒe nɛ? Yehowa Mawu do ŋugbe nɛ be: “Wò dzidzimeviwo me woayra anyigba dzi dukɔwo katã le.” (Mose I, 22:18) Eyata ƒomedodo kplikplikpli le toɖoɖo Mawu ƒe sewo kple Mawu ƒe yayra xɔxɔ kple eƒe ŋudzedzekpɔkpɔ ɖe ame ŋu dome.\n3. (a) Seselelãme kae hakpala aɖe ɖe gblɔ le Yehowa ƒe se ŋu? (b) Biabia kawo ŋue wòle be míabu?\n3 Hakpalawo dometɔ ɖeka—si anye Yuda-fiavi si va zu fia emegbe—ɖe seselelãme aɖe si amewo meɖena fiana ɖe se ŋu o la gblɔ. Egblɔ na Mawu be: ‘Aleke gbegbe nyemehelɔ̃a wò se lae o!’ (Psalmo 119:97) Esia menye seselelãme dzro aɖe ko ɖeɖe gblɔ o. Enye lɔlɔ̃ si le eme na Mawu ƒe lɔlɔ̃nu si dze le eƒe sewo me la ɖeɖe fia. Seselelãme sia tɔgbe nɔ Yesu Kristo, si nye Mawu ƒe Vi deblibo la me. Woɖɔ Yesu le nyagblɔɖimɔ nu be egblɔ be: “Nye Mawu, wò lɔlɔ̃nu wɔwɔ enye nye dzidzɔ, eye wò se la le nye dzi me.” (Psalmo 40:9; Hebritɔwo 10:9) Ke míawo ya ɖe? Ðe Mawu ƒe lɔlɔ̃nu wɔwɔ dzɔa dzi na mía? Ðe míeka ɖe edzi be viɖe kple asixɔxɔ le Yehowa ƒe sewo ŋua? Akpa kae toɖoɖo Mawu ƒe sewo wɔna le míaƒe tadedeagu, míaƒe gbesiagbegbenɔnɔ, míaƒe nyametsotsowo wɔwɔ, kple míaƒe ƒomedodo kple ame bubuwo me? Be míate ŋu alɔ̃ Mawu ƒe se la, anyo be míase nusitae Mawu kpɔ mɔ ade sewo ahakpɔ egbɔ be wowɔ wo dzi la gɔme.\nYehowa—Senala si Dze\n4. Nukatae Yehowa nye Senala si dze, si ame aɖeke mesɔ kpli o?\n4 Esi Yehowae nye Wɔla la ta, eyae nye Senala si dze si ame aɖeke mesɔ kpli o le xexeame katã. (Nyaɖeɖefia 4:11) Nyagblɔɖila Yesaya gblɔ be: “Yehowa enye míaƒe ʋɔnudrɔ̃la.” (Yesaya 33:22) Ewɔ dzɔdzɔmesewo na nuwɔwɔ siwo me agbe le kple esiwo me agbe mele o. (Hiob 38:4-38; 39:1-12; Psalmo 104:5-19) Esi amegbetɔ nye Mawu ƒe nuwɔwɔ ta la, ele Yehowa ƒe dzɔdzɔmesewo te. Eye togbɔ be tiatiawɔblɔɖe le amegbetɔ si, wòate ŋu abu nuwo ŋu alesi wòdii hã la, ne ebɔbɔ eɖokui ɖe Mawu ƒe agbenyuinɔnɔ kple gbɔgbɔ me sewo te ko hafi wòakpɔ dzidzɔ.—Romatɔwo 12:1; Korintotɔwo I, 2:14-16.\n5. Aleke gɔmeɖose si le Galatiatɔwo 6:7 la nye nyateƒe le Mawu ƒe sewo gomee?\n5 Abe alesi míenyae ene la, ame aɖeke mate ŋu ada le Yehowa ƒe dzɔdzɔmesewo dzi o. (Yeremya 33:20, 21) Ne ame aɖe da le dzɔdzɔmese aɖewo abe nuheŋusẽ ƒe se ene dzi la, ekpɔa emetsonu. Nenema ke womate ŋu atrɔ Mawu ƒe agbenyuinɔnɔsewo o eye womate ŋu agbe wo dzi wɔwɔ tomahemahee o. Ele be woawɔ ɖe wo dzi abe alesi tututu wowɔna ɖe eƒe dzɔdzɔmesewo dzi ene, togbɔ be emetsonuwo madze enumake o hã. “Mawu menana woɖoa hehe ɖe eta o! Elabena nusi ke ame ƒãna la, esia ke wòaŋe.”—Galatiatɔwo 6:7; Timoteo I, 5:24.\nNusi Yehowa ƒe Se Lɔ Ðe Eme\n6. Aleke gbegbe Mawu ƒe sewo ku ɖe nu geɖe ŋui?\n6 Mose ƒe Sea nye alesi Mawu ƒe se de ŋgɔe la ƒe kpɔɖeŋu. (Romatɔwo 7:12) Le ɣeyiɣi aɖe megbe la, Yehowa Mawu tsɔ “Kristo ƒe se la” ɖɔ li Mose ƒe Sea. * (Galatiatɔwo 6:2; Korintotɔwo I, 9:21) Esi míenye Kristotɔ siwo le “se blibo, si nye ablɔɖese la” te ta la, míenyae be menye míaƒe agbenɔnɔ ƒe akpa aɖewo abe dzixɔse ŋuti nufiafiawo alo azãɖuɖu me kɔnuwo ene, ŋu koe Mawu ƒe mɔfiamewo ku ɖo o. Eƒe dzidzenuwo ku ɖe agbenɔnɔ ƒe akpawo katã ŋu, siwo ƒe ɖewoe nye ƒomenyawo, asitsanyawo, nuwɔwɔ ɖe amesi ƒe vidzinu to vovo na mía tɔ ŋu, nuwɔwɔ ɖe hati Kristotɔwo ŋu, kple gomekpɔkpɔ le tadedeagu vavãtɔ me.—Yakobo 1:25, 27.\n7. Wɔ Mawu ƒe se veviwo ƒe kpɔɖeŋu.\n7 Le kpɔɖeŋu me, Biblia gblɔ be: “Ahasiwɔlawo kple trɔ̃subɔlawo kple matrewɔlawo kple hadzelawo kple ŋutsu, siwo dɔna kple ŋutsuwo, kple fiafitɔwo kple ŋubiãlawo kple ahamulawo kple busubɔlawo kple adzodalawo la womanyi mawufiaɖuƒe la ƒe dome o.” (Korintotɔwo I, 6:9, 10) Ẽ, ahasiwɔwɔ kple matrewɔwɔ menye “lɔlɔ̃ ƒe nuwɔnawo” ko o. Ŋutsu kple ŋutsu ƒe dɔdɔ menye “agbenɔnɔmɔ bubu” ko o. Esiawo nye Yehowa ƒe se dzi dada. Eye nenema ke enye nuwɔna siwo nye fififi, alakpadada, kple ameŋugbegblẽ hã. (Psalmo 101:5; Kolosetɔwo 3:9; Petro I, 4:15) Yakobo ƒo nu tsi tre ɖe adegbeƒoƒo ŋu, eye Paulo ɖo aɖaŋu na mí be míaƒo asa na yakanyagbɔgblɔwo kple atsaƒoƒo siwo medze o. (Efesotɔwo 5:4; Yakobo 4:16) Le Kristotɔwo gome la, agbenɔnɔse siawo katã nye Mawu ƒe se deblibo la ƒe akpa aɖe.—Psalmo 19:8.\n8. (a) Aleke Yehowa ƒe sea le? (b) Gɔmesese vevi kae le Hebrigbe me nya si nye “se” ŋu?\n8 Se vevi siawo siwo le Yehowa ƒe Nyaa me ɖee fia be eƒe sea menye se kpaɖii aɖewo siwo wode be amewo nawɔ edzi ko o. Eya dzie agbe ɖɔʋu si me viɖe le nɔnɔ nɔ te ɖo, eye wòkpɔa ŋusẽ ɖe ame ƒe agbenɔnɔ ƒe akpa sia akpa dzi hena eƒe nyonyo. Mawu ƒe se tua ame ɖo, edzɔ, eye wòfiaa nu ame. (Psalmo 119:72) Woɖe nya, “se” si hakpalaa zã gɔme tso Hebrigbe me nya toh·rahʹ me. Biblia-nyala aɖe gblɔ be: “Woɖe nya sia tso dɔwɔnya aɖe si fia be woafia mɔ, woakplɔ ame, woaɖo ta teƒe aɖe, woaxɔ ŋgɔ la me. Ekema . . . gɔmesese si anɔ eŋue nye agbenɔnɔ ƒe dzidzenu.” Le hakpala la gome la, sea nye nunana tso Mawu gbɔ. Ðe mele be míawo hã míade asixɔxɔ eŋu nenema ke ahaɖe mɔ be wòatrɔ asi le míaƒe agbenɔnɔ ŋu oa?\n9, 10. (a) Nukatae míehiã mɔfiame si dzi míate ŋu aka ɖo? (b) Mɔ ka ko dzie míato agbe si me dzidzɔ kple nudzedziname le nasu mía si?\n9 Nuwɔwɔwo katã hiã mɔfiafia si dzi woate ŋu aka ɖo. Ele alea le Yesu kple mawudɔla bubu, siwo de ŋgɔ wu amegbetɔwo, hã gome. (Psalmo 8:6; Yohanes 5:30; 6:38; Hebritɔwo 2:7; Nyaɖeɖefia 22:8, 9) Ne Mawu ƒe mɔfiame ate ŋu aɖe vi na nuwɔwɔ deblibo siawo la, aleke gbegbe wòaɖe vi wu na amegbetɔ madeblibowo enye si! Amegbetɔwo ƒe ŋutinya kple mía ŋutɔwo ƒe nuteƒekpɔkpɔwo ɖo kpe nyagblɔɖila Yeremya ƒe nyawo ƒe nyateƒenyenye dzi be: “Yehowa, menyae be, amegbetɔ ƒe mɔ kple ŋutsu ƒe zɔzɔme la menye eya ŋutɔ si me wòle, ne eƒe azɔlime nato mɔ ɖeka o.”—Yeremya 10:23.\n10 Ne míedi be agbe si me dzidzɔ kple nudzedziname le nasu mía si la, ele be míakpɔ Mawu sinu hena mɔfiame. Fia Salomo de dzesii be afɔku le agbenɔnɔ ɖe ame ŋutɔ ƒe dzidzenuwo nu Mawu ƒe mɔfiame manɔmee me esime wògblɔ be: “Ame aɖewo ƒe mɔ dzɔ le wo ŋku me; ke eƒe nuwuwu enye ku ƒe mɔ.”—Lododowo 14:12.\nSusu Siwo Ta Míakpɔ Ŋudzedze Ðe Yehowa ƒe Se Ŋu\n11. Nukatae wòle be míadi vevie be míase Mawu ƒe se gɔme?\n11 Anyo be míadi vevie be míase Yehowa ƒe se gɔme. Hakpala la ɖe didi sia tɔgbe fia esime wògblɔ be: “Klo nu ɖa le nye ŋku dzi, ne makpɔ nukunuwo le wò se la me!” (Psalmo 119:18) Zi alesi míeyi edzi le Mawu kple eƒe mɔwo nyam la, zi nenemae alesi míekpɔa ŋudzedze ɖe Yesaya ƒe nyawo ŋui ade to ɖe edzi: “Nye Yehowa, wò Mawu, enye amesi fia nusi nyo na wò la wò, nyee akplɔ wò to mɔ, si dzi nato la. Ðe wònye ɖe nèɖo to nye seawo.” (Yesaya 48:17, 18) Enye Yehowa ƒe didi vevie be yeƒe amewo naƒo asa na afɔku ahase vivi le agbe me to yeƒe sewo dzi wɔwɔ me. Mina míadzro susu vevi aɖewo siwo tae wòle be míade asixɔxɔ Mawu ƒe se ŋu me.\n12. Aleke alesi Yehowa nya míi wɔe be wònye Senala nyuitɔ kekeake?\n12 Mawu ƒe sea tso Amesi nya mí nyuie wu gbɔ. Esi Yehowae nye mía Wɔla ta la, susu le eme be anya mí amegbetɔwo nyuie wu. (Psalmo 139:1, 2; Dɔwɔwɔwo 17:24-28) Xɔlɔ̃ veviwo, ƒometɔwo, dzilawo gɔ̃ hã mate ŋu anya mí nyuie abe alesi Yehowa nya míi ene o. Le nyateƒe me la, Mawu nya mí nyuie wu alesi míenya mía ɖokuiwòe gɔ̃ hã! Mía Wɔla la nya míaƒe gbɔgbɔ me, seselelãme, susu me, kple ŋutilã me nuhiahiãwo wu amesiame. Ne ele nu wɔm kpli mí la, eɖea nugɔmesese deto fiana ɖe míaƒe wɔwɔme, miaƒe dzodzrowo, kple míaƒe mɔkpɔkpɔwo ŋu. Yehowa sea míaƒe gbɔdzɔgbɔdzɔwo gɔme, ke hã enya be ŋutete le mía ŋu míate ŋu awɔ nu nyui. Hakpala la gblɔ be: “Enya míaƒe wɔwɔme, eɖoa ŋui be, kewɔ míenye.” (Psalmo 103:14) Eyata míate ŋu ase le mía ɖokui me be míele dedie le gbɔgbɔ me ne míedze agbagba be míawɔ ɖe eƒe se dzi ahalɔ̃ faa abɔbɔ mía ɖokui ɖe eƒe mɔfiame te.—Lododowo 3:19-26.\n13. Nukatae míate ŋu aka ɖe edzi be Yehowa tsɔ ɖe le míaƒe nyonyo me vevie?\n13 Mawu ƒe sea tso Amesi lɔ̃ mí gbɔ. Mawu tsɔ ɖe le míaƒe nyonyo mavɔ me vevie. Ðe metsɔ Via malɔ̃nugbɔa na ‘tafee ɖe ame geɖe ƒe xɔxɔ ta’ oa? (Mateo 20:28) Ðe Yehowa medo ŋugbe be ‘yemaɖe mɔ woate mí akpɔ wu alesi míate ŋui’ oa? (Korintotɔwo I, 10:13) Ðe Biblia meka ɖe edzi na mí be ‘eléa be na mí’ oa? (Petro I, 5:7) Ame aɖeke metsi dzi ɖe mɔfiame siwo ŋu viɖe le na amegbetɔ ƒomea nana lɔlɔ̃tɔe ŋu de Yehowa nu o. Enya nusi nyo na mí kpakple nusi ahe dzidzɔkpɔkpɔ kple konyifafa vɛ na mí. Togbɔ be míede blibo o eye míewɔa vodadawo hã la, ne míeti dzɔdzɔenyenye yome la eɖea eƒe lɔlɔ̃ fiaa mí le mɔ siwo ahe agbe kple yayrawo vɛ na mí nu.—Xezekiel 33:11.\n14. Mɔ vevi ka nue Mawu ƒe se to vovo tso amegbetɔ ƒe nukpɔsusuwo gbɔ le?\n14 Mawu ƒe se matrɔ gbeɖe o. Le ɣeyiɣi sesẽ siwo me míele me la, Yehowa nye agakpe like si li tso mavɔ me yi ɖe mavɔ me. (Psalmo 90:2) Egblɔ le eɖokui ŋu be: “Nye Yehowa nyemetrɔ o.” (Maleaxi 3:6) Kakaɖedzi blibo le Mawu ƒe dzidzenu—siwo mele abe amegbetɔ ƒe nukpɔsusu si nɔa tɔtrɔm ɖaa ene o—siwo woŋlɔ ɖe Biblia me ŋu. (Yakobo 1:17) Le kpɔɖeŋu me, susuŋutinunyalawo tsɔ ƒe geɖe do mɔɖeɖe na ɖeviwo be woawɔ nusi dze wo ŋu ƒe vihehe ɖe ŋgɔ, gake wo dometɔ aɖewo va trɔ susu emegbe helɔ̃ ɖe edzi be yewoƒe aɖaŋuɖoɖoa nye vodada. Xexeame ƒe dzidzenuwo kple mɔfiafiawo le nya sia ŋu le tɔtrɔ dzi ɖaa abe yae le eƒom le yiyim le gbɔgbɔm ene. Gake Yehowa ƒe Nya metrɔna o. Ƒe alafa geɖe enye sia si Biblia na aɖaŋuɖoɖo ku ɖe alesi woahe ɖeviwo le lɔlɔ̃ me ŋu. Apostolo Paulo ŋlɔ bena: ‘Fofowo, migado dziku na mia viwo o, ke minyi wo le [ Yehowa] ƒe hehe kple nuxɔxlɔ̃ la me.’ (Efesotɔwo 6:4) Akɔfafa ka gbegbee nye si wònye be míanya be míate ŋu aɖo ŋu ɖe Yehowa ƒe dzidzenuwo ŋu; womatrɔ o!\nAmesiwo Le Mawu ƒe Sewo Dzi Wɔm Axɔ Yayrawo\n15, 16. (a) Ne míewɔ ɖe Yehowa ƒe dzidzenuwo dzi la, vi kae wòaɖe na mí? (b) Aleke Mawu ƒe sewo ate ŋu anye mɔfiame nyui le srɔ̃ɖeɖe mee?\n15 Mawu gblɔ to eƒe nyagblɔɖila Yesaya dzi be: ‘Nye nya, si do tso nye nu me awɔ nusi gbe meɖoe ɖo.’ (Yesaya 55:11) Nenema ke ne míedze agbagba vevie be míawɔ ɖe dzidzenu siwo le eƒe Nyaa me dzi la, míakpɔ dzidzedze, míawɔ nu ɖɔʋuwo, eye dzi adzɔ mí.\n16 De ŋugble le alesi Mawu ƒe sewo nye mɔfiame nyui hena srɔ̃ɖeɖe me dzidzedzekpɔkpɔ ŋu kpɔ. Paulo ŋlɔ bena: “Bubu nanɔ srɔ̃ɖeɖe me le amewo katã dome, eye womagaƒo ɖi srɔ̃ɖeba la o; elabena ahasiwɔlawo kple matrewɔlawo la, Mawu adrɔ̃ ʋɔnu wo.” (Hebritɔwo 13:4) Ele be srɔ̃tɔwo nade bubu wo nɔewo ŋu ahalɔ̃ wo nɔewo: “Mia dome ɖesiaɖe nalɔ̃ ye ŋutɔ srɔ̃anyɔnu nenema ke, abe ye ŋutɔ ɖokui ene; ke nyɔnu la nasi srɔ̃a ɖa.” (Efesotɔwo 5:33) Woɖɔ lɔlɔ̃ si ƒomevi hiã la le Korintotɔwo I, 13:4-8 be: “Lɔlɔ̃ la gbɔa dzi blewu, eƒe dɔme nyona; lɔlɔ̃ la meʋãa ŋu o, lɔlɔ̃ la meƒoa adegbe o, medoa eɖokui ɖe dzi glodzo o, mewɔa nusi medze o, media ye ŋutɔ tɔ o, mebia dzi o, mebua naneke vɔ̃ o; medzɔa dzi le nu madzɔmadzɔ ŋuti o, ke eya kple nyateƒee dzɔa dzi. Etsɔa nuwo katã kpoo, exɔa nuwo katã sena, ekpɔa mɔ na nuwo katã, edoa dzi le nuwo katã me. Lɔlɔ̃ la nu metsina gbeɖe o.” Srɔ̃ɖeɖe si wotu ɖe lɔlɔ̃ sia ƒomevi dzi mado kpo nu o.\n17. Vi kawoe Yehowa ƒe dzidzenu siwo ku ɖe ahamuame zazã ŋu ɖena?\n17 Kpeɖodzi bubu si fia be viɖe le Yehowa ƒe dzidzenuwo ŋu enye be etsi tre ɖe ahamumu ŋu. Mekpɔa ŋudzedze ɖe ‘aha geɖe nono’ gɔ̃ hã ŋu o. (Timoteo I, 3:3, 8; Romatɔwo 13:13) Ame geɖe siwo ŋe aɖaba ƒu Mawu ƒe dzidzenuwo dzi le nya sia me kpea fu tso dɔléle siwo ahatsunono hena vɛ alo naa dɔa sesẽna ɖe edzi la me. Esi ame aɖewo ŋe aɖaba ƒu Biblia ƒe aɖaŋuɖoɖo si ku ɖe dadasɔ ŋu dzi ta la, wova zu aha geɖe nolawo be “wòakpe ɖe yewo ŋu yewoavo le susu me.” Kuxi siwo ahatsunono hena vɛ la sɔ gbɔ, wo dometɔ aɖewoe nye bubu manɔameŋu, ƒomekadodo ƒe gbegblẽ alo ƒome ƒe gbagbã, ga domegbegblẽ, kple dɔ ƒe gege le ame si. (Lododowo 23:19-21, 29-35) Ðe Yehowa ƒe dzidzenu siwo ku ɖe ahamuame zazã ŋu menye ametakpɔkpɔ oa?\n18. Ðe viɖe le Mawu ƒe dzidzenuwo ŋu le ganyawo gomea? Ðe eme.\n18 Viɖe le Mawu ƒe dzidzenuwo ŋu le ganyawo hã gome. Biblia xlɔ̃ nu Kristotɔwo be woaɖi anukware ahanye veviedonulawo. (Luka 16:10; Efesotɔwo 4:28; Kolosetɔwo 3:23) Esi Kristotɔwo wɔna ɖe aɖaŋuɖoɖo sia dzi ta la, wodo wo dometɔ geɖe ɖe ŋgɔ le dɔ me alo woƒe dɔwo mege le wo si esime wole asi ɖem le ame bubuwo ŋu o. Azɔ hã ga tsia kotoku me na ame ne wòƒo asa na nuwɔna kple numame siwo mesɔ ɖe Ŋɔŋlɔawo nu o abe tsatsadada, atamanono, kple atikevɔ̃ɖizazã ene. Ðikeke mele eme o be àte ŋu aɖo ŋku viɖe siwo le Mawu ƒe dzidzenuwo ŋu le ganyawo gome ƒe kpɔɖeŋu bubu dzi.\n19, 20. Nukatae nunya le eme be míaxɔ Mawu ƒe sewo ahawɔ ɖe wo dzi?\n19 Ele bɔbɔe be amegbetɔ madeblibowo natra tso Mawu ƒe sewo kple dzidzenuwo gbɔ. Bu esime Israel-viwo nɔ Sinai-toa gbɔ ŋu kpɔ. Mawu gblɔ na wo be: “Ne miaɖo to nye gbe, eye mialé nye nubabla me ɖe asi la, ekema mianye tɔnye koŋ le dukɔwo katã dome.” Woɖo eŋu be: “Nya, siwo katã Yehowa gblɔ la, míawɔe.” Gake aleke woƒe nuwɔna va to vovoe enye si! (Mose II, 19:5, 8; Psalmo 106:12-43) To vovo na ema la, mina míaxɔ Mawu ƒe dzidzenuwo ahalé wo me ɖe asi.\n20 Nusi me nunya kple dzidzɔ le si wòle be míawɔ enye be míalé Yehowa ƒe se siwo ɖeke mesɔ kpli o siwo wòna be woafia mɔ mí le agbe me la me ɖe asi sesĩe. (Psalmo 19:8-12) Be míate ŋu awɔ esia dzidzedzetɔe la, ehiã be míase asixɔxɔ si le Mawu ƒe gɔmeɖosewo ŋu hã gɔme. Esia ŋue nyati si kplɔ esia ɖo aƒo nu tsoe.\n^ mm. 6 Hena “Kristo ƒe se la” ŋuti numedzodzro tsitotsito la, kpɔ Gbetakpɔxɔ, September 1, 1996, axa 14-24.\n• Nukatae míate ŋu aka ɖe edzi be miaƒe nyonyo tae Mawu ƒe sewo li ɖo?\n• Susu kawo tae wòle be míade asixɔxɔ Yehowa ƒe se ŋu?\n• Mɔ kawo nue viɖe le Mawu ƒe sewo ŋu le?\nWoyra Abraham geɖe le wɔwɔ ɖe Yehowa ƒe se dzi ta\nAgbe sia me hloloetsotsowo me dzimaɖitsitsiwo ɖea ame geɖe ƒe susu ɖa le Mawu ƒe se ŋu\nAbe alesi akaɖiti si le agakpe dzi li ɖaa ene la, nenemae Mawu ƒe se li ɖaa eye metrɔna o\nƉoe Ɖe Amewo Ɖoe Ɖe Amewo Míaƒe Nyonyo Tae Mawu Ƒe Sewo Li Ðo\nw02 4/15 axa 13-18